Samsung мессенжерлар учун платформа ишлаб чиқувчи компанияни харид қилди\n13:47 / 17.11.2016 2101\nКореянинг Samsung компанияси NewNet фирмасини харид қилди. У фойдаланувчиларнинг ўзаро мулоқот қилишлари учун платформалар ишлаб чиқиш билан шуғулланади. TechCrunсh нашрига кўра, бу смартфонлар ишлаб чиқарувчисига ўз қурилмалари учун iMessage каби турдош дастурни ҳавола қилиш имконини беради.\nСавдонинг тафсилотлари ошкор қилинмаган бўлса-да, NewNet ўзининг ҳозирги фаолиятини Samsung бошқарувида давом эттириши аниқ. Шу билан бирга, смартфонлар ишлаб чиқарувчиси янги компанияси имкониятларидан қандай фойдаланишига ҳам ойдинлик киритмаган.\nАйтиш жоизки, Samsung аввалроқ, ChatOn номли ўз мессенжерини ишлаб чиққан, аммо лойиҳа 2015 йилда ёпилганди.\nFacebook’да жўнатилган хабарларни ўчириш имконияти пайдо бўлди


Миллиардер Ричард Брэнсон ракетопланда коинотга парвоз қилди – Газета.uz\nФото: Virgin Galactic / Кадр трансляции\nLotinchada 12 июл 2021, 01:49 Технологиялар Жаҳон\nБританиялик миллиардер, Virgin Galactic компанияси асосчиси Ричард Брэнсон 11 июль куни VSS Unity суборбитал ракетопланида коинотга парвозини муваффақиятли амалга ошириб, космик туризм эрасини бошлаб берди. Парвоз тўғридан-тўғри эфирга узатилди.\nФото: Virgin Galactic.\n70 ёшли тадбиркор билан Unity 22 миссиясида (кеманинг синов парвози тартиб рақами) икки нафар учувчи — Дэйв Маккей ва Майкл Масуччи ҳамда Virgin Galactic бош астронавт-инструктори Бет Мозес, бош амалиётчи муҳандис Колин Беннетт ҳамда ҳукумат билан алоқалар бўйича вице-президент, асл келиб чиқиши ҳиндистонлик бўлган авиацион муҳандис Сириша Бандла ҳам бор эди.\nКеманинг ажралиш жараёни. Трансляциядан лавҳа.\nРичард Брэнсоннинг онаси Ева (январда 96 ёшида коронавирусдан вафот этди) шарафига Virgin MotherShip Eve деб номланган ташувчи самолёт эрталаб Нью-Мексико штатидаги (АҚШ) «Америка» космопортидан парвоз қилди. Парвознинг 45-дақиқасида самолёт 15 км баландликка кўтарилганидан кейин VSS Unity ундан ажралди ва 60 сония ичида 88 км баландликка кўтарилди.\nЙўловчилар бир неча дақиқа давомида вазнсизлик ҳолатида бўлганларидан сўнг, кема планёр режимида пастлашишни бошлади. Тушиш бир неча дақиқа давом этди ва парвоздан қўнишгача бўлган жами парвоз 59 дақиқа давом этди.\nБу тўлиқ таркибдаги экипаж билан амалга оширилган биринчи синов парвози бўлди. The Guardian нашрининг ёзишича, тижорий парвозлар йўлга қўйилгунга қадар 2022 йилда компания яна иккита синов парвозини амалга оширади. Virgin Galactic маълумотларига кўра, коинот чегарасига (НАСАга кўра денгиз сатҳидан 80 км, халқаро миқёсда эса 100 км баландлик деб тан олинган) парвоз қилишни кутаётганлар сони 600 кишини ташкил этиб, улар битта парвоз учун 250 минг доллар тўлашга тайёр.\nКеманинг қўниш жараёни. Трансляциядан лавҳа.\n«Юқоридан ерга қарашда ҳис қиладиган туйғуларни сўз билан таърифлаб беришнинг иложи йўқ, бу шунчаки таърифлаб бўлмайдиган гўзаллик», — деди Ричард Бренсон қўнганидан кейин. «Агар сиз қачонлардир орзу қилган бўлсангиз, уни амалга ошириш вақти келди. Янги космик эра тонгига хуш келибсиз», — деди у.\nРичард Брансон Virgin Galactic компаниясига 2004 йилда асос солган. У коинотга туристик парвозни амалга оширишни мақсад қилган бошқа бир миллиардер — Amazon интернет-гиганти ва Blue Origin аэрокосмик компанияси асосчиси Жефф Безосни тўққиз кунга ортда қолдирди.\n20 июль — америкалик астронавтнинг Ойга қўйганига 52 йил тўлган куни Жефф Безос укаси Марк ва яна икки йўловчи (улардан бири 82 ёшли учувчи аёл Уолли Фанк) New Shepard кўп марталик суборбитал ракетасида 105 км баландликка кўтарилиши керак. Кема коинотга кўтарилган биринчи америкалик астронавт Алан Шепард шарафига номланган.\nИлон Маск томонидан асос солинган SpaceX компанияси эса сентябрда Crew Dragon кўп марталик кемасида тўрт кишилик экпипаж билан Inspiration4 биринчи тўлиқ фуқаролик миссиясини юборишни режалаштирмоқда. Брэнсон ва Безос миссияларидан фарқли равишда, бу уч кун давом этадиган орбитал парвоз бўлади.\nVirgin Galactic космик парвозга иккита чиптани лотереяга қўйди 17 июл 2021, 17:29


Фарғона футболидаги жанжал ортидан 6 кишига жиноят иши очилди - EFFECT.UZ\nФарғона футболидаги жанжал ортидан 6 кишига жиноят иши очилди\n. 03:14 | 02.12.2020\nКеча, 1 декабрь куни Фарғонадани “Истиқлол” стадионида “Нефтчи” – “Турон” ўйини бўлиб ўтди. Ушбу ўйин якунлангач, “Нефтчи” футбол клуби аъзолари ва бир қанча мухлислар ўйинни бошқарган ҳакам Шавкат Насибуллаевни калтаклашди. Бундан ташқари, бурчак ҳакамлари ҳам муштлар ва тепкилардан ҳоли қолмади.\nФарғонада футболчи ва мухлислар ўйин ҳакамини дўппослашди\nФарғона шаҳар ИИБ мазкур видеолавҳа юзасидан дастлаб барча ҳуқуқбузарлар ушланиб, терговга кадар текширув ҳаракатлари ўтказишга киришилганлиги тўғрисида хабар берди.\n“Воқеага алоқадор ҳар бир иштирокчининг ҳаракатига конуний баҳо берилади” – Фарғона ИИБ\nИИБ орадан вақт ўтгач, яна чиқиш қилиб, ҳолат бўйича жиноят иши очилганини маълум қилди.\n“Мазкур ҳолат юзасидан шу куннинг ўзида Фарғона шаҳар Ички ишлар органлари фаолиятини мувофиқлаштириш бошқармаси ҳузуридаги тергов бўлими томонидан Жиноят кодексининг 277-моддаси 3-қисми “в” банди (оммавий тадбирлар ўтказилаётган вақтда безорилик қилиш) билан жиноят иши қўзғатилиб, дастлабки терговга киришилди.\nЖиноят иши доирасида 6 нафар шахслар юқоридаги модда билан иш бўйича гумон қилинувчи тариқасида иштирок этишга жалб қилиниб, улар Жиноят-процессуал кодексининг 221-моддаси тартибида ушланди.\nТергов ҳаракатлари якунига кўра, ишга алоқадор бўлган барча шахсларнинг ҳаракатларига ҳуқуқий баҳо берилади. Мазкур ҳолат вилоят Ички ишлар бошқармаси томонидан назоратга олинган. Тергов ҳаракатлари якунига кўра, қўшимча хабар берилади”, дейилади ИИБ хабарида.\nҚўлга олинганлар ичида футболчилар йўқлиги айтилмоқда. Жамоалар ўйиндан кейин тўлиқ таркибда автобусга ўтириб кетишган. Ҳакамни тепган футболчи “Нефтчи”нинг 1998 йилда туғилган футболчиси Жамшид Тўрақулов бўлган.\nҲакамларда ташқи жароҳатлар аниқланмаган бўлса-да, улар экспертиза учун текширилган. Ҳакамга ташланган ва унга зарба берган “Нефтчи” футболчиларига қандай чора кўрилиши ҳақида маълумот йўқ.\nЭслатиб ўтамиз, Про-Лиганинг 20-туридан ўрин олган “Нефтчи” – “Турон” учрашуви якунлангач ўйинни бошқарган ҳакамга жуда жиддий ҳужум уюштирилди. Бунга сабаб “Турон” жарима майдонида бўлган вазиятда ҳакам Шавкат Насибуллаев 11 бир метрлик жарима зарбасини белгиламагани бўлган.\nЎйин якунланиши арафасида “Турон” дарвозаси томон берилган зарбадан кейин тўп меҳмонлар ҳимоячисининг билагига тегиб қайтди. Майдон эгалари бу вазият учун пенальти берилмаганидан норози бўлишади. Ўйин якунлангач эса “Нефтчи” футболчилари учрашув бош ҳаками Шавкат Насибуллаев ва унинг ёрдамчилари Ришат Нугманов ва Дониёр Сайлавовга кескин норозилик билдиришди.\nБу вақтда майдонга мухлислар ҳам тушиб келишганди. Мезбон футболчилардан бири ҳакамга акробатик услубда зарба берди, у ҳуқуқ-тартибот органлари ёрдамида футболчилар ва мухлислар таъқибидан қочиб қутулишга муваффақ бўлди, хабарларда қанот ҳакамларидан бирининг боши ёрилган.\nМаълумот учун, бу учрашув чемпионлик ва Суперлига йўлланмасини ҳал қилди. Якунда йўлланма ва кубок Яйпаннинг “Турон” жамоасига насиб қилди. Яйпанликлар Суперлигада.\nTeglar:ИИБ, Нефтчи, Турон, Фарғона\nEFFECT.UZ ходимлари Туркияга кўчиб кетишди\nАктёр Раҳмонали Суропов оғир аҳволда реанимацияга ётқизилди\nФарғона вилоятида оммавий қабуллар бўлиб ўтди\n“Президентларнинг юксак сиёсий иродаси натижасида халқларимиз ўртасидаги дўстлик ва қардошлик ришталари қайтадан кучаймоқда” – Хайрулла…\nКореяликлар Қўқонда К-Town мажмуасини қуради, компания бунгача Инчхондаги аэропортни барпо этган\nОлий суд раиси Козимжон Камилов Фарғона ва Андижонда оммавий қабул ўтказади


ЯНГИ ИМКОНИЯТЛАР ЭШИГИ КЕНГ ОЧИЛМОҚДА - Ўзбекистон овози газетаси\n— Хитойнинг Циндао шаҳрида ўтказилган Шанхай ҳамкорлик ташкилотига аъзо давлатлар раҳбарлари кенгашининг кенгайтирилган таркибдаги мажлисини тарихий воқеа, деб аташ учун кўплаб асослар мавжуд.\nШулардан бирини давлатимиз раҳбари ўз нутқида қуйидагича изоҳлади: «Гўзал Циндао шаҳридаги Саммитимиз «Шанхай саккизлиги» раҳбарларининг биринчи учрашуви сифатида тарихда қолади... Ташкилотимиз аҳолиси бирданига бир ярим миллиардга кўпайди, унинг иқтисодий ва интеллектуал салоҳияти сезиларли даражада кенгайди».\nДарҳақиқат, Ҳиндистон ва Покистондек давлатларнинг фаол иштироки ШҲТга аъзо давлатлар ўртасида кенг кўламли ҳамкорликни янада ривожлантириш ва мустаҳкамлаш учун мутлақо янги имкониятлар яратади.\nБиз Циндао шаҳридаги мажлисдаги муҳокамалар ва нутқларни интернет тармоқлари, оммавий ахборот воситалари орқали катта қизиқиш билан кузатиб бордик.\nПрезидентимиз ШҲТнинг минтақавий ва глобал сиёсатни шакллантириш, Евроосиё қитъаси хавфсизлиги ва барқарор тараққиётини таъминлашнинг муҳим механизми сифатидаги роли кучайиб бораётганини таъкидлади.\nШунингдек, минтақавий хавфсизликни таъминлашнинг муҳим шартларидан яна бири Афғонистонда тинчликка эришиш, унинг ижтимоий-иқтисодий ривожланишига кўмаклашиш бўлиб қолмоқда. Бу масала ҳам Ўзбекистон раҳбариятининг доимий эътиборида бўлиб келмоқда. Яқинда Тошкентда ўтказилган Афғонистон бўйича халқаро конференция ҳам можарони тинчлик йўли билан ҳал этиш йўлида муҳим мулоқот майдони бўлди.\n«Афғонистондаги тинчликка эришиш, унинг ижтимоий-иқтисодий ривожланишига кўмаклашиш минтақавий хавфсизликни таъминлашнинг муҳим шарти бўлиб қолмоқда... Ишончим комил, «ШҲТ — Афғонистон» мулоқот гуруҳи доирасида биз Афғонистоннинг тинч тараққиётини таъминлашга салмоқли ҳисса қўша оламиз», деб алоҳида қайд этди Шавкат Мирзиёев.\nАлбатта, бундай амалий ишлар минтақавий хавфсизликни таъминлашнинг, иқтисодий, маданий-маърифий алоқалар гуркираб ривожланишининг муҳим омили ҳисобланади.\nМажлисда Шанхай ҳамкорлик ташкилотига аъзо мамлакатлар ўртасидаги алоқаларни ҳар томонлама кенгайтириш масалалари ҳам муҳокама қилинди.\nПрезидентимиз бу улкан минтақада савдо-иқтисодий ҳамкорликни ривожлантириш, транспорт ва логистика имкониятларини ошириш, маданий-гуманитар муносабатларни мустаҳкамлаш, ёшларни экстремизм ғояларидан ҳимоялаш ва бошқа долзарб масалалар бўйича қатор ташаббусларни илгари сурди. Бу ташаббуслар Шанхай ҳамкорлик ташкилотига аъзо барча мамлакатлар учун ҳар томонлама янгидан-янги имкониятлар эшигини очиб беради. Бу борада амалга ошириладиган ишлар кўп.\nПрезидентимиз ўз нутқида аҳоли, айниқса, ёш авлодда терроризм ва экстремизм мафкурасига қарши қатъий ва барқарор иммунитетни шакллантиришни биринчи ва асосий вазифа сифатида қайд этди.\nШавкат Мирзиёев ташаббуси асосида ШҲТга аъзо давлатлар раҳбарларининг Ёшларга мурожаати ва уни амалга ошириш бўйича Ҳаракатлар дастурининг қабул қилиниши бу жараёнда катта аҳамият касб этади.\nПартиямиз фаоллари, депутатлар, умуман, барчамиз ана шу эзгу ишларда фаол қатнашишимиз, айниқса, ёшлар билан мулоқотни кучайтиришимиз, уларнинг кўнглига йўл топиб, ҳар томонлама қўллаб-қувватлашимиз зарур. Ҳозирги мураккаб ва масъулиятли замонда бу масала барча даражадаги партия ташкилотлари учун бош вазифалардан бири бўлмоғи керак, деб ўйлайман.


16:12, 16.03.2021 // 81747\nТошкент вилояти Ўрта Чирчиқ туманида 2020 йилнинг сентябрь ойида 14 ёшли қизни ўғирлаш, номусига тегиш каби мудҳиш жиноят содир этилган шахслар жазосиз қолмоқда, деб хабар беради ЎзА.\nМаълум қилинишича, 2020 йилнинг ёз ойларида қиз аммасининг уйига меҳмонга борган. Карантин туфайли кўчада транспорт ҳаракати чеклангани учун у таксида уйга қайтиш мақсадида кўчада тўхтаган енгил машинага ўтирган.\nМашина ичида бўлган яна бир йигит қизни кўриб, уни тоғли ҳудудга олиб қочган. «Дача»га олиб бориб, қизга қандайдир дори ичирган. Ҳушини йўқотгач эса уни турли хил алфозда расмларга туширган. Ўзига келганида уни авраб, «Бу ерга келганингни ҳеч кимга айтмасанг, уйингга олиб бораман», деган. Шундоқ ҳам қўрқиб кетган қиз рози бўлган ва уйга келгач, ҳеч кимга ҳеч нарса демаган.\nҚўлида етарлича «далиллар»и бўлган йигит кунларнинг бирида қизга қўнғироқ қилиб, «Сумканг қолиб кетибди, чиқсанг бериб юбораман», деб айтган. Қиз сумкаси учун уйдан чиқиб борганида эса унга ўша суратларни кўрсатиб, бирга кетмаса, суратларни ижтимоий тармоқларда тарқатиб, шарманда қилиш билан қўрқитган. Қаттиқ қўрқиб кетган қиз яна машинага ўтирган. Бу сафар йигит қизни кўп қаватли уйлардан бирига олиб борган. Қиз йўқолиб қолганини билган оила-аъзолари уни қидиришга тушган. Ўша пайтда Москвада ишлаётган отаси ҳам етиб келган.\nҚизнинг отаси Б.нинг айтишича, у фарзандини бир ҳафта мобайнида қидирган, бу ҳақда ички ишлар органларига ҳам мурожаат қилган. Қанчалик ҳаракат қилмасин, у қизини топа олмаган. Орадан бир неча кун ўтиб, абгор бир аҳволда қиз уйига кириб келган ва отасининг қистови билан ҳамма воқеани бирма-бир сўзлаб берган.\nМаълум бўлишича, қиз кейинги икки кунни ташландиқ, кимсасиз бир ҳудудда оч-наҳор ўтказган. Зўровон нафақат унинг номусини топтаган, балки унинг кимсасиз жойда ўлиб кетишини ҳам режа қилиб, уни овлоқ жойда бўлган темир контейнерга қамаб кетган. Бахтли тасодиф туфайли қиз контейнердан чиқиб, узоқ масофани пиёда юриб, уйига қайтиб келган.\nОта вояга етмаган қизини таҳқирлаган, бу жараёнда иштирок этган шахс ҳақида маълумотларни тўплаб, 2020 йил сентябрь ойининг охирларида Ўрта Чирчиқ тумани ички ишлар бўлимига ариза билан мурожаат қилган. Ариза бўйича жиноят иши очилиб, тергов ҳаракатлари бошланган. «Бироқ бу ҳаракатларнинг охири ҳали ҳам кўринмаган. Ота ички ишлар бўлимига қатнаб чарчаганидан сўнг, кўплаб юқори ташкилотларга мурожаатлар йўллаган. Аммо мурожаатларга ‘тегишли органга юборилди, натижаси ҳақида маълум қиламиз’, деган мазмунда жавоблар келган, холос», — дейилади хабарда.\nТаъкидланишича, вояга етмаган қизалоқни таҳқирлаган шахсларга орадан олти ой ўтган бўлса ҳам ҳозирга қадар ҳеч қандай чора кўрилмаган.


Конор Мейвезерни туғилган куни билан табриклади. Аммо, Мейвезернинг туғилган кунига ҳали вақт бор / Olamsport.com\n21 фев 17:26\nКонор Мейвезерни туғилган куни билан табриклади. Аммо, Мейвезернинг туғилган кунига ҳали вақт бор\nТеглар : Конор МакгрегорФлойд Мейвезер\nUFC собиқ чемпиони Конор Макгрегор афсонавий боксчи Флойд Мейвезерни туғилган куни билан табриклади.\nБоксчининг туғилган куни эса 24 февралда.\n"Туғилган кунинг билан, Флойд! Биз сени "Форбес"да кўришни соғиняпмиз", - деб ёзади Конор Макгрегор.\nЭслатиб ўтамиз, Конор Макгрегор 2017 йилда Флойд Мейвезер билан бокс қоидаларига кўра жанг қилиб, мағлубиятга учраган эди.\nМанба : instagram.com/thenotoriousmma/\nКонор USADA'ни танқид қилди 0\nВидеоблогер Жейк Пол иккинчи бор Конорга "вызов" ташлади 1\n22 фев 00:10:03\nBartold, chunki u Conor (:\n22 фев 00:04:45\nshunchaki tug'ilgan kunni tabriklash ham shov shuv ketadiya\n21 фев 21:17:40\nConor tabriklagani shanbadagi kechki ziyofat edi soat kechki 4dan yarm oqshom 12gacha. Shu kamentni yozishimdan 15minut oldin Floyd yozdi: "Agar siz hali hal Miamida bolsangiz bizga qoshiling tushlik va KUNDUZGI ziyofat uchun, yaxshi musiqa yaxshi taomlar va SEXY (shahvoniy, uyatsiz) muhit bo'ladi" deb yozdi. Bu ziyofat esa abetdagi 12da boshlanadi. Ayni vaqtda Miami da soat 11:17 abet bolyapti\n21 фев 20:57:19\nFloyd Mayweather ni tuglgan kuni 24fevral 1977 yil. Nmaga Conor Floydni tabrikladi? FLOYD Mayweather kecha 20fevral kuni Miami (mayami) da The Urban degan avenue da tugilgan kunini nishonladi hammani chaqrdi bayramga. U joy usti ochiq katta joy bayram san'at korgazmasi va shunga oxshagan hodisalarni nishonlash uchun. Floyd ozini tuglgan kunini kecha nishonlagani uchun Conor ham qolib ketmay deb tabriklab qoydi.


“Хорижда вақтинчалик меҳнат фаолиятини амалга ошираётган Ўзбекистон Республикаси фуқаролари ва уларнинг оила аъзоларини ҳимоя қилиш кафолатларини янада кучайтириш чоралари тўғрисида” Президент Фармони қабул қилинди.\nБу ҳақда хабар қилган Адлия вазирлигига кўра, фармонга биноан:\nуй-жой шароитларини яхшилашга эҳтиёжманд меҳнат мигрантларига 2020 йилда кўп квартирали уйлардан республика бўйича жами 3 462 та хонадон ажратилади;\nмеҳнат мигрантлари томонидан Ўзбекистон Республикаси ҳудудида олинган кредитларни қайтаришни “Азия инвест банк” АЖ ва Россиядаги бошқа ҳамкор-банклар орқали Россия рублида, шу жумладан электрон тўлов тизимлари орқали амалга ошириш механизми жорий қилинади.\nмеҳнат мигрантларига – 1 банк куни давомида паспорт, ариза ва меҳнат органининг илтимосномаси асосида 2019–2020 йилларда 10 фоиз ва 2021 йилда 12 фоиз ставкада 2 млн сўм миқдорида 1 йил муддатга микроқарзлар бериш;\nсуғурта компанияларига – йилига 1 маротаба хориждаги вақтинчалик меҳнат мигрантлари ҳаёти ва соғлиғини суғурталаш бўйича суғурта мукофоти суммасини қоплаш учун ҳар бир меҳнат мигранти учун 50 000 сўм миқдорида бир марталик субсидиялар тақдим этиш амалиёти жорий этилади.\nТашқи меҳнат миграцияси масалалари бўйича республика комиссияси;\nВазирлар Маҳкамаси тузилмасида Хорижда вақтинчалик меҳнат фаолиятини амалга ошираётган Ўзбекистон Республикаси фуқаролари ҳуқуқларини ҳимоя қилиш ва қўллаб-қувватлаш масалалари департаменти ташкил этилди.\n2019 йил 1 октябрга қадар “Ягона миллий меҳнат тизими” ахборот тизими доирасида “labor-migration” дастурий мажмуасини жорий этилиши;\nФармонда назарда тутилган кредитлар, субсидиялар, микроқарзлар ва кўп квартирали уйлардаги хонадонлар “labor-migration” дастурий мажмуасида рўйхатдан ўтган меҳнат мигрантларига тақдим этилиши белгиланди.


Райҳон келинлик либосини кийди(Фото)\nТеглар: Хонанда, Райҳон Ғаниева, Шоу-бизнес, Келин\nДобавлено: 03.11.2016, 16:58\nЎзбекистонда хизмат кўрсатган артист Райҳон Ғаниеванинг бошловчи Фарҳод Алимов билан турмуш қураётгани ҳақида хабар берган эдик. Уларнинг никоҳи муносабати билан ўтказиладиган амру маъруф 5 ноябрга белгиланган.\nБугун Райҳон билан ҳамкорликда ишловчи ижодкор Якзон ўзининг ижтимоий тармоқлардаги саҳифаларида Райҳоннинг оқ кўйлак яъни келинлик либосидаги суратини жойлади. Мазкур суратга Prisma дастури ёрдамида ишлов берилган. Якзон мазкур суратда айнан Райҳон акс эттирилганини маълум қилмаган, бироқ келин либосидаги қиз Райҳон эканлиги сезилади.\nРайҳон пойтахтдаги тўй либослари салонидан келин кўйлак танламоқда. Демак, Райҳон ва Фарҳод Алимовларнинг тўйлари тез кунларда бўлиб ўтади.\n“Darakchi.uz” сайти таҳририяти номидан уларга бахт тилаймиз!


"Иссиқ нон" бадиий фильмининг премераси бўлиб ўтди » Новости Узбекистана сегодня: nuz.uz\nНовости Узбекистана → Маданият ва саънат → "Иссиқ нон" бадиий фильмининг премераси бўлиб ўтди\n19-12-2018 12:40 0 788 Рейтинг1 Чоп этиш\n"Иссиқ нон" бадиий фильмининг премераси бўлиб ўтди\nКуни кеча кинорежиссёр Умид Ҳамдамов “Иссиқ нон” номли бадиий фильми томошабинларга тақдим этиди. Картина “Ўзбеккино” Миллий агентлиги ва “Ўзбекфильм” ДУК билан ҳамкорликда суратга олинган. “Иссиқ нон” бадиий фильми Зулфия исмли ўспирин қизнинг қишлоққа қайтиб, у ерда ўзининг янги ҳаётини бошлаганлиги ҳақида ҳикоя қилинади. Зулфия кекса бувисининг қўлида қолади. Зулфия қишлоқ ҳаётига кўникишга ҳаракат қилади. Ҳатто янгаси учун тоғасини қидиради.\nАммо бу қизнинг муаммоси янгасидан ҳам муҳим эканлигини тушиниб турсада иродали бўлишга шаҳарда юррган онасини қидиршга ҳаракат қилади ва ниятига етади ҳам. Аммо онаси уни кўрганидан унчалик хурсанд бўлмасада лекин унинг ички кечинмалари ўзига аён. Зулфиянинг орзулари катта. У чет элда ўқишни орзу қилган эҳтимол. Ҳатто бувисига катта орзулари бор эканлиги бундай ҳаётдан воз кечиш кераклигини кўп бора айтган. Лекин на илож тақдир ўз ҳукмини ўтказаверади. Ушбу филъм инсон психологиясига таъсир қилмасдан қўймайди менимча


Cана : 07-02-2018 / Жамият, Жиззах янгиликлари / кўрилди: 331\nМамлакатимизда таълим соҳасида улкан янгилик бўлган мактабгача таълим тизимининг ташкил топиши соҳа ходимлари олдига улкан вазифалар қўймоқда. 2018 йил давомидаФориш тумани «Нурак», «Гараша», «Осмонсой», «Оқтепа» маҳалла фуқаролар йиғинларида замонавий талаблар асосидаги мактабгача таълим муассасалари ташкил этилиши режалаштирилган.\nУчқулочда бундан бир неча йил олдин тугатилган геология қидирув партиясига тегишли, маблағ етишмаганлиги сабабли фаолияти тўхтаб қолган боғча биноси қайтадан таъмирланиб 90 ўринли мактабгача таълим муассасаси ташкил этилди.\nБоғчанинг ишга туширилиши муносабати билан тантанли тадбир бўлиб ўтди. Тадбирда туман ҳокими ўринбосари Жаҳонгир Жиянов, «Учқулоч» маҳалла фуқаролар йиғини раиси Норбиби Аҳмедова, боғча мудираси Муҳаббат Равшанова, ота-оналар номидан Шарофат Тўраева, халқ депутатлри туман Кенгаши депутати Йўлдош Бердибековлар сўзга чиқиб, ўғил-қизларимизни ҳар томонлама етук, баркамол инсонлар бўлиб улғайиши учун яратилган шарт-шароит ва ва имкониятларга алоҳида тўхталиб ўтдилар.\nЯнги ташкил этилган «Камалак» мактабгача таълим муассасасида 90 нафар Ўғил-қизлар таълим-тарбия оладиган бўлса, мактабгача таълим муассасасининг ишга туширилиши ҳисобига 15 та янги иш ўринлари ташкил этилди.


BBC Uzbek - Dunyo - БМТ: "Сурия ҳукумати ёш болаларни нишонга олмоқда"\nСўнгги янгиланиш 28 март 2012 - 08:04 GMT\nМухолифат даъволарига кўра, исёнчиларни қўлга олиш учун уларнинг фарзандлари қийноққа солинган ҳоллар кўп.\nСурия расмийлари атайин ва мунтазам равишда болаларни нишонга олмоқда. Бу ҳақида Бирлашган Миллатлар Ташкилотининг инсон ҳақлари бўйича вакили Нави Пиллай Би-би-си билан суҳбатда билдирди.\nУ панжара ортида ушлаб турилган юзлаб ёш болаларнинг тақдиридан ўта ҳавотирда эканини айтди.\nПиллай хонимга кўра, Президент Башар ал Ассад, агар истаса, бир буйруқ чиқариш билангина болаларнинг ушлаб турилиши ва оддий фуқароларнинг ўлдирилишини зудлик билан тўхтатиши мумкин.\nСурия душанба куни БМТ ва Араб Лигасининг қўшма элчиси Кофи Аннаннинг тинчлик режасини қабул қилган, бироқ расмий Дамашқдан кўплар шубҳаланмоқда.\nНави Пиллай Би-би-си билан суҳбатда Президент Ассад ўз хавфсизлик кучлари амалга оширган жиноятлар учун жавобгарликка тортилишини айтди.\nСуриядаги инсон ҳақлари поймол қилиниши ҳоллари учун жаноб Ассад нақадар масъул экани сўралганда, Пиллай хоним: "Бу қонунлар билан белгиланган. Фактларга қаралса, бу амалларнинг кўпчилигини хавфсизлик кучлари амалга оширган ва улар энг юқоридан рухсат олишган. Президент Ассад оддийгина қилиб қотилликларни тўхтатиш буйруғини чиқариши мумкин ва шунда қотилликлар тўхтайди", - деб айтди.\nПиллай хоним БМТ Хавфсизлик Кенгаши Сурияни Халқаро Жиноий Маҳкамага топшириш учун етарлича ишончли маълумотга эга эканини билдирди.\n"Ўйлашимча, тергов ва қоралов бу каби зўравонликларнинг олдини олиш ва тўхтатиш учун жуда муҳим", - деди у. У, шунингдек, тартибсизликлар чоғида болаларга бўлган "даҳшатли" муносабат ҳақида ҳам гапирди.\n"Улар, қандай мақсадларда бўлмасин, болаларни кенг кўламда нишонга ола бошлашган. Юзлаб болалар қўлга олинган ва қийноққа солинган... Бу жуда даҳшатли".\nПиллай хоним бу каби жиноятларни оширган ҳар қандай киши жавобгарликка тортилишини айтди.\n"Бу каби амалларга чек қўйиш учун қонунлар йўқ, шундай экан, уларни жаноб Ассадга ўхшаган одамлар узоқ давом эттиришлари мумкин, лекин бир кун келиб улар жавобгарликка юз тутадилар", - деди у.


21 Апрель 15:20\nBOAO. Kazinform – Осиёда «яшил» трансформация бўйича кенг консенсус мавжуд ва бу борада Осиёнинг йирик мамлакатлари томонидан фаоллик мавжуд. Бу ҳақда Хитой Халқ банки (Марказий банк) раҳбари И Ган Боао Осиё форуми (БОФ) доирасида маълум қилди, деб хабар беради Kazinform мухбири.\n«Осиёда «яшил» трансформация бўйича кенг консенсус мавжуд ва Осиёнинг йирик иқтисодиётлари бу борада фаоллик кўрсатмоқда. Жанубий Корея ҳукумати ўтган йили янги «яшил» курсни эълон қилди, Индонезия, Малайзия, Сингапур ва бошқа мамлакатлар чиқиндиларни камайтириш бўйича мақсадларни илгари сурдилар. Япония «яшил» облигациялар бўйича кўрсатмалар чиқарди ва минтақавий ҳамкорлик ўсиб бормоқда», - деди Хитой Марказий банки раҳбари.\nУнинг таъкидлашича, Шарқий Осиё ва Тинч океанидаги Марказий банклар бошқарувчиларининг йиғилиши ҳомийлиги остида томонлар Осиё облигациялари фондининг маҳаллий «яшил» облигацияларга маблағ киритиш учун имкониятларидан фойдаланиш имкониятларини ўрганмоқдалар. «АСЕАН + 3» механизми (Жануби-Шарқий Осиё давлатлари ассоциацияси мамлакатлари + Хитой, Япония ва Жанубий Корея) доирасидаги молиявий ҳамкорлик асосида томонлар «яшил» ва барқарор инфратузилмани ривожлантиришни ўрганмоқдалар.\n«Кўриниб турибдики, Осиё иқтисодиёти «яшил» трансформацияга эҳтиёжларнинг кенг доирасига эга ва ҳамкорлик учун улкан салоҳиятга эга. Минтақавий ҳамкорликни мустаҳкамлаш Осиёда «яшил» молияни ривожлантиришга ҳисса қўшади», - дея таъкидлади у.\nХитой Марказий банки раҳбари, Миллий банк валюта захираларида «яшил» облигацияларнинг жойлашишини кўпайтириши (2021 йил март ҳолатига кўра, Хитойнинг валюта захиралари 3,17 трлн АҚШ долларини ташкил этди) ва юқори углеродли активларга инвестицияларни чеклашини маълум қилди.\nШунингдек, Хитой тижорат банклари рейтинги, депозитларни суғурталаш ставкалари ва бошқа молиявий воситалар орқали «яшил» лойиҳаларни қўллаб-қувватлаш ҳажмини оширади.\n#Халқаро алоқалар #Хориж #Бир камар - битта йўл


БОЛА ҲЕЧ КИМГА БЕГОНА ЭМАС\nOldingi maqola ИСТЕЪМОЛЧИЛАР ҲУҚУҚИНИ ТАЪМИНЛАШДА МАҲАЛЛАНИНГ ЎРНИ БОРМИ?\nKeyingi maqola РЎЗҒОРДАН ОРТИБ, БИЗНЕСГА ҲАМ УЛГУРГАНЛАРНИНГ ИШИ «БЕШ”\nМурувват уйи. Бошқа уйлардан фарқли равишда бу ерда хаста, имконияти чекланган болалар яшайди. Тақдирнинг бешафқат зулмига учраган бу бегуноҳларнинг кўзига тик боқиш азоб аслида. Бу ерда бир дам туриш учун кишидан чидам, сабр-бардош, метин ирода талаб қилинади. Моҳира Холмўминова ҳам ана шундай жонкуяр, фидойи инсонлардан. Унинг учун боланинг бегонаси йўқ. У – она. Ўзбекнинг бағрикенг онаси.\nДарҳақиқат, Қарши Мурувват ногирон болалар учун интернат уйида бугун 6 ёшдан 18 ёшгача бўлган 280 нафар руҳий хаста, соғлиғида нуқсони бор болалар парваришланмоқда. Бу ерда катта ёшдаги ўғил болалар, кичик ёшдаги ўғил болалар, доимий ётоқли болалар ҳамда катта ёшдаги қиз болалар учун махсус бўлимлар мавжуд бўлиб, уларга 10 нафар малакали шифокор, 23 нафар ҳамшира, 60 нафар тарбиячи, ўнлаб энагалар хизмат кўрсатишади.\nМоҳира Холмўминова ҳам бу ерда тарбиячи бўлиб ишлайди. Унинг қарамоғида 5 нафар парваришга, эътиборга муҳтож доимий ётоқ режимидаги қиз болалар бор. Ўз ишини болалар билан бирга эрталабки бадантарбиядан бошлайди. Кун бўйи болажонлар билан мунтазам ўқув-тарбиявий машғулотлар ўтказади. Хусусан, интерфаол усулларни қўллаш орқали уларда ҳаётий кўникмаларни шакллантириб, ўзига ўзи хизмат қилишга, санитария-гигиена қоидаларига риоя этишга ўргатади. Ўтилган машғулотларни бола онгига чуқур сингдириш учун ўйинлар ташкил этади.\n- Халқимиз болапарвар халқ, - дейди Моҳира Холмўминова. – Бир болага етти маҳалла ота-она, боланинг бегонаси бўлмайди деган ажойиб нақллар ҳам миллатимизга хос. Шундай экан, бу ердаги болажонлар ҳам биз учун бегона эмас. Уларнинг меҳрга зор, ташна юракларига озгина бўлса-да, мал ҳам бўлсам, бу мен учун катта бахт. Гарчи соғлиғида нуқсони бўлса-да, болалар меҳрни, эътиборни сезади,ҳис қилади. Аллоҳим бу болаларни бизнинг парваришимизга муҳтож этиб яратган экан, нега улардан меҳримизни, ёрдамимизни аяшимиз керак. Агар битта боланинг саломатлигини озгина тиклаб, ўз-ўзига хизмат қила олишга ўргата олсам, ишимдан кўнглим тўлади. Бу ишларни мен оналик вазифам, аёллик бурчим деб биламан.\nМуассасадаҳар бир тарбиячи 5 нафардан бола билан индивидуал, яъни яккаҳолда шуғулланади. Боланинг саломатлиги, аввалги ва кейингиҳолатини кузатиб, назорат қилиб боради. Уларни тиббий-педагогик текширувдан ўтказиб, педагог, логопед, терапевт, психолог ва бошқа мутахассислар кўригига йўналтиради. Болалар йилига икки маротаба соғлиқни сақлаш ташкилотлари ходимлари томонидан тиббий кўрикдан ўтказилади ва ташхис натижаларига кўра кейинги даволаш ишлари амалга оширилади.\nМуассаса тарбиячиси иш фаолиятини Халқ таълими вазирлиги таълим маркази томонидан тавсия этилган ишчи дастурлар асосида олиб боради. Худди шундай “Имбециль болалар таълими” дастури ёрдамида имконияти чекланган болаларга таълим-тарбия берилиб, зеҳни оширилса, “Каролина” дастури асосида оғир ва ўрта даражадаги ақли заиф болалар билан ишланади. Моҳира Холмўминова кўп йиллик меҳнат тажрибаси давомида ушбу дастурлардан фойдаланиб, кўпгина ижобий натижаларга эришган. Хусусан, 2013 йилда муассасага келтирилган сурхондарёлик Машҳура Қаршиеванингҳолати анча оғир эди. У гапиролмас,ҳаракатлари жудаям суст бўлган. Қизалоқ бир неча йил мобайнида уста тарбиячи томонидан яхши парваришланиб, ҳам ақлан, ҳам жисмонан тикланади. Буни кўрган ота-онаси келиб қизини уйига олиб кетишди.\nСамарқандлик Ҳилола Тошмирзаева ҳам келган пайтида юра олмас эди. Мутахассислар меҳнати ва тарбиячининг бой тажрибаси сабабли Ҳилолаҳозирги пайтда мустақил юра олади. Ўзгаларнинг суяшига эҳтиёжи йўқ.\nБу ерга оғир даражада олиб келинган 13 ёшли ғузорлик Дилобар Сувонованинг ҳам Моҳира Холмўминова ғамхўрлиги ёрдамида аҳволи яхшиланди, оғир даражадан ўрта даражага олиб чиқилди.\nБундайҳолатларни тарбиячи-педагог иш фаолиятида кўп кузатиш мумкин. Унинг бу саъй-ҳаракатлари давлатимиз эътиборидан четда қолмади. 2017 йил 27 сентябрь куни Ўзбекистон Республикаси Президентининг “Ўқитувчи ва мураббийлар куни муносабати билан таълим-тарбия тизимида алоҳида ўрнак кўрсатган ходимлардан бир гуруҳини мукофотлаш тўғрисида”ги фармонига кўра Моҳира Холмўминова ватанимизнинг юксак мукофоти - II даражали “Соғлом авлод учун” ордени билан тақдирланди.\n- Қиз болаларга миллий ҳунармандчилигимиз намуналаридан - матога бисер қадаш ёки кашта тикишни ўргатамиз, - дейди моҳир тарбиячи. - Овқат ва салатлар тайёрлаш машғулотлари жудаям қизиқарли ўтади. Шунингдек, фасллар тасвирини, табиат ҳодисаларини расмлар орқали тасвирлаймиз. Шахмат, шашка мусобақалари ташкил этамиз. Кўпроқ болажонлар тасаввури бойиши учун эртаклар ва ҳикоялар ҳамда бадиий асарлар ўқиб берамиз. Сўнг асар мазмуни ҳақида суҳбатлашамиз. Бу болажонларга жуда ёқади.\nҲафтанингҳар жума куни ўтказиладиган очиқ машғулотларда тарбиячилар ўзи парвариш қилаётган болалар соғлиғидаги ақлий ва руҳий ўзгаришлари ҳақида маълумот беришади. Ўз навбатида маъмурият ходимлари ва мутахассислар тарбиячининг фаолиятини баҳолайди. Шу билан бирга болаларнинг ўзгаришларини таҳлил қилиб, тегишли мутахассисга йўналтиради.\nМурувват уйидан қайтар эканман ногирон фарзандлар туғилиши сабабларини хаёлдан ўтказдим. Ўз фарзандларинингҳаётини ўзи барбод қилаётган соғлом турмуш тарзидан воз кечган ва ёмон одатлар домига ғарқ бўлган ота-оналарга нисбатан нафратим ортди...


“Сохта” стоматолог фош этилди\n10:00 / 06.05.2017\nХонқалик Жасур Собиров (исм-фамилиялар ўзгартирилган) тиш даволаш хусусий корхонаси ташкил қилиб, 2015 йил 22 июлда Ўзбекистон Республикаси Соғлиқни сақлаш вазирлигидан лицензия олган, деб ёзади “Ҳуқуқ” газетаси.\nЎзи “ортопедик стоматология” йўналиши бўйича ўрта махсус маълумотлар эгалиги, тиши оғриган беморларга стоматологик хизмат кўрсатиш ваколатига эга бўлмаганлиги туфайли, врач-стоматолог Н.Азизовани гўёки хусусий муассасада фаолият юритади, қабилида кўрсатиш учун уни расман ишга олган ва статистик, солиқ ҳисоботларида бу қайд қилиб келинган. Амалда эса Н.Азизова тиббиёт муассасасига ойда бир ёки икки марта ташриф буюрарди, холос. Беморларни эса Ж.Собировнинг ўзи даволаб келарди.\nХалқимизда “миси чиқди”, деган ибора бор. Бу сохталик бир куни фош қилинишидан далолатдир. Ж.Собировнинг ҳам ваколати бўлмаган, билими етмаган фаолият билан шуғулланиши ўзининг салбий таъсирини кўрсатди. Унинг ҳузурига ташриф буюрган бемор С.Сапаева кейинчалик олти ой давомида бош ва тиш оғриғидан азият чекишга, узлуксиз равишда оғриқ қолдирувчи дорилар қабул қилишга мажбур бўлди. Охир-оқибат, олий маълумотли врач-стоматолог ҳузурига борганида, шифокор унга тиши умуман яроқсиз аҳволга келиб қолганлиги, уни фақат суғуриб ташлаш мумкинлигини айтди. Тишини суғуриб олгач эса, тиш остида игна синиғи қолиб кетганлигини кўрган шифокор унга ҳуқуқ-тартибот идораларига мурожаат қилишни тавсия қилди. Андишага бориб, С.Сапаева шикоят ёзишни лозим топмади. Бироқ малакали врач томонидан ёзилган ва тақдим қилинган амбулатор хулосалари ҳуқуқ-тартибот ходимларини ушбу ҳолатга жиддий ёндашишга ундади. Ж.Собировга нисбатан жиноят иши қўзғатилди ва тергов жараёнида ҳолат атрофлича ўрганилди, таҳлил қилинди.\nСуд ҳукми билан Ж.Собиров тегишли жазога тортилди ва муайян ҳуқуқлардан маҳрум қилинди.\nЧилонзорда муқаддам судланган эркак ўз қариндошининг машинасини ўғирлади\n19:53 / 11.07.2018\nҲоким тўғрисида ёлғон хабар берган шахс устидан жиноят иши қўзғатилди\n09:31 / 03.07.2018\nФилиппинда наркотик моддалар савдосига қарши курашган мэр отиб кетилди\n16:01 / 02.07.2018


19 январь куни Ўзбекистоннинг тоғли ҳудудларида қор кўчиши хавфи бор\n12:37 / 18.01.2017\nРеспублика Гидрометеорология марказининг хабар беришича, 19 январь куни Тошкентда ҳаво ўзгариб туради, ёғингарчилик бўлмайди. Кечаси ва эрталаб туман тушиши мумкин. Шарқдан секундига 3-8 метр тезликда шамол эсади. Кечаси 2-4 даража совуқ, кундузи 5-7 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 3-8 даража совуқ, кундузи 2 даража совуқ, 3 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 3 даража совуқ, 2 даража илиқ, кундузи 7-12 даража илиқ бўлади.


22 июнь куни юртимизда кутилаётган об-ҳаво маълумоти\nКасалланганлар сони 554 312 369\nСоғайганлар сони 529 011 699\nВафот этганлар 6 361 224\nГидрометеорология марказининг хабарига кўра, 22 июнь куни Тошкент шаҳрида ҳаво ўзгариб туради, куннинг иккинчия ярмида қисқа муддатли ёмғир ёғиши, момақалдироқ бўлиши мумкин. Шамол шарқдан 3-8 м/с тезликда эсади, 10-12 м/с гача кучайиши мумкин. Ҳарорат кечаси 18-20°, кундузи 29-31° бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 18-23°, кундузи 32-37° бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 18-23°, кундузи 31-36° бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, баъзи жойларда қисқа муддатли ёмғир ёғади, момақалдироқ бўлиши мумкин. Шамол шарқдан 7-12 м/с тезликда эсади. Ҳарорат кечаси 16-21°, кундузи 27-32° бўлади.\nҚашқадарё ва Сурхондарё вилоятларида ҳаво ўзгариб туради, баъзи жойларда қисқа муддатли ёмғир ёғади, момақалдироқ бўлиши мумкин. Шамол шарқдан 7-12 м/с тезликда эсади, момақалдироқ пайтида 15-20 м/с гача кузатилиши мумкин. Ҳарорат кечаси 18-23°, кундузи 27-32° бўлади.\nАндижон, Наманган ва Фарғона вилоятларида ҳаво ўзгариб туради, баъзи жойларда қисқа муддатли ёмғир ёғади, момақалдироқ бўлиши мумкин. Шамол шарқдан 7-12 м/с тезликда эсади, момақалдироқ пайтида 15-20 м/с гача кузатилиши мумкин. Ҳарорат кечаси 16-21°, кундузи 27-32° бўлади.\nРеспубликамизнинг тоғли ҳудудларида ҳаво ўзгариб туради, баъзи жойларда ёмғир ёғади, кучли бўлиши мумкин. Момақалдироқ бўлиши мумкин. Айрим жойларда дўл ёғиши мумкин. Шамол шарқдан 7-12 м/с тезликда эсади, момақалдироқ пайтида 15-20 м/с гача кузатилиши мумкин. Ҳарорат кечаси 8-13°, кундузи 15-20° бўлади.\nКиритилди: 21:45 21.06.2022. Ўқилди: 2090 марта. Фикрлар сони: 0 та.\n1 июль куни кутилаётган об-ҳаво маълумоти\nЭртага, 3 июль куни кутилаётган об-ҳаво маълумоти\n30 июнь куни юртимизда кутилаётган об-ҳаво маълумоти\nЧет тилидан касбий (ижодий) имтиҳон ўтказиладиган таъл...


Мулоҳаза ва мушоҳада | TURONZAMIN\nМулоҳаза ва мушоҳада\nPosted on 06/04/2013 by TURONZAMIN\n“Биз демократияга тайёрмизми, йўқми?” деган савол оғизга олиниши билан оддий баҳс ҳам катта жанжалга айланиб кетади. Бир томон “Демократия оби-ҳаётдек инсон умрига умр қўшади, яшашга маъни бағишлайди”, деса, иккинчи томон “Биз асрлардан бери давом этиб келган қуллик зеҳниятидан қутулмас эканмиз, демократия шароитида яшай олмаймиз” дейди. Бошқа бир томон “Демократия куфрдир” деб ҳукм чиқариб қўя қолади.\nХуллас, бугун ўзбек жамиятида демократия ҳақида ана шундай уч хил қараш мавжуд.\nХўш, демократия ўзи нима ва нега бундай жанжалли баҳсларга сабаб бўлмоқда? Бу саволга жавоб берганлар демократия лотинчада “халқ бошқаруви” маъносини англатишидан нарига ўтмайдилар. Чунки нарига ўтилса, кўп нарса аён бўладики, бу ҳеч бир томонга ёқмаслиги мумкин.\nДемократия сўзи лотинча бўлгани билан мазмун-моҳияти бизга бегона эмас. Форобийнинг фалсафаси демократияни тушунтиришга бағишланган бўлса, Сарбадорлар ҳаракатидан Дўкчи Эшон қўзғолонига қадар воқеалар демократияни ҳаётга тадбиқ этишни ўз ичига олган.\nБугунга келиб дунёда демократиянинг бир қанча олтин қоидалари ўрнатилган. Гарчи мукаммал демократик жамият ҳали барпо этилмаган бўлсада шу йўлда жиддий қадамлар қўйилди ва йилма-йил, асрма-аср бу замин кучланиб бормоқда.\nДемократиянинг олтин қоидалари, дер эканмиз уларни қуйидагича тизимга солиш мумкин.\nДемократик жамиятнинг энг кучли қуроли матбуот(медиа) ҳисобланади. Бу жамиятда ҳеч ким матбуот назаридан четда қолмайди. Президентдан тортиб, оддий мансабдорга қадар ҳамма матбуот “дурбини” нишонида туради.\nМасалан, АҚШда матбуот президентининг ҳар бир қадамини кузатади. Қонундан ташқари қиладиган ҳатти-ҳаракатларини фош этиб боради. Буни билган ҳолда президентлар матбуот вакилларини доим ёнларида олиб юрадилар. Матбуотдан қочиш ёки четланиш катта муҳокамларга сабаб бўлади. Барак Обама бир мартагина матбуотдан қочгани тарихга кириб қолди. У ҳам бўлса, голф ўйнашга чиққанда мухбирларни даъват қилмаганидир. Мана шу бир марталик ҳаракати учун президент жуда қийин шароитларга тушди, кўпгина саволларга жавоб беришига тўғри келди.\nИроқ уруши олдидан ҳукумат ёлғон маълумот тарқатгани, Ироқ ва Афғонистон қамоқхоналаридаги қийноқлар ҳамда шунга ўхшаш воқеаларни бошқа бир мамлакатнинг матбуоти эмас, АҚШнинг ўз медиаси очиб ташлагани ҳам ошкоралик демократиянинг энг муҳим устуни эканлигини кўрсатди.\nМаълумки, ҳукумат ўз кучини кўрсатишга интиладиган унсурдир. Ҳукмдорлик ҳукуматнинг “қонида” бор. Матбуот эса унинг бу нафсини тизгинлаб туради. Матбуотдан ҳайиққан ҳукмдорлар ҳар бир қадамларни ўйлаб-ўйлаб ташлайдилар.\nДемократия шароитида матбуот фақат ва фақат қонунлар томонидан назорат этилиши керак. АҚШда президент Обама даврида мамлакат Бош прокурори бир қанча мухбирларининг телефонларини тинглашга буюргани Асосий қонунда белгилаб қўйилган сўз эркинлигига ҳужум деб баҳоланди. Гап шундаки, матбуотга ҳукумат мансуби томонидан махфий маълумот сиздирилган ва шу одамни топиш учун Бош прокурорлик мухбирларнинг телефонларни эшитишга қарор берган.\nДемократик жамиятда махфий сирни ошкор қилган матбуот эмас, балки сирнинг очилишига уни сақлаши керак бўлган томон масъулдир. Бу қоидани бузган ҳукумат матбуот ва жамият томонидан муҳокама марказига тушди.\nАҚШ, Туркия ва бошқа бир қанча мамлакатларда ошкоралик жабҳасида жиддий муаммолар ҳам бор. Масалан, катта бизнес билан шуғулланадиган шахслар ва компанияларга газета, телевидение ҳамда радио очиш ҳуқуқи берилган ёки акси׃ матбуот воситларига катта бизнес билан шуғулланиш чекланмаган. Бу нарса ошкоралик йўлига раҳна солади. Ҳукумат катта бизнесларни назорат қилиш орқали уларнинг қўлидаги матбуотга ҳам таъсир қилади. Натижада матбуот ўша бизнес раҳбарларининг хоҳиш ва истакларини бажарадиган манбарга айланади.\nИнтернетнинг пайдо бўлиши ошкоралик қудратини оширган бўлсада, демократик шароитларда жиддий муаммоларни ҳам келтириб чиқармоқда.\n“Интернетни назорат қилиш керакми, йўқми?” деган саволга ҳалига қадар аниқ жавоб берилмаган. Бир томон кескин равишда “Йўқ” деса, иккинчи томон “Қонунлар билан назорат қилиш керак”лигини айтади.\nОшкоралик бўлмаган жойда демократия ҳам бўлмайди. Буни ҳар икки гапда “Демократик жамиятмиз” дейиладиган Ўзбекистон, Тожикистон, Туркманистон каби бир қатор давлатлар мисолида ҳам кўриш мумкин. Бу мамлакатларда ошкоралик мутлоқ бўғилгани учун демократиянинг барча механизмлари ҳам мутлоқ ишламай қолган.\nДемак, демократик жамият қуришни ошкораликни таъминлашдан бошлаш керак.\nFiled under: 1.BOSH SAHIFA, JM |\n« Разолат В мире »


20% арзонроқ: Uzbekistan Airways янги авиаташувлар модели Uzbekistan Express`ни йўлга қўймоқда – Газета.uz\nLotinchada 27 август 2021, 17:13 Жамият\nUzbekistan Airways авиакомпанияси гибрид моделга асосланган авиаташувларни йўлга қўймоқда, дея хабар берди компания матбуот хизмати «Газета.uz»га.\nЯнги моделдаги авиаташувлар «Uzbekistan Express» номи остида авиакомпаниядаги мавжуд линияларда парвозларни амалга оширади.\nUzbekistan Express республика ичидаги ва минтақалараро авиаташувларга ихтисослашади. Илк парвоз 30 август куни «тўлиқ иқтисодий класс»га (эконом) ўтказилган Airbus А320 ҳаво кемасида Тошкент-Москва-Тошкент йўналиши бўйича амалга оширилади.\nУшбу модель бўйича келажакдаги парвозлар маршрути Россия ва Қоғозистоннинг муҳим шаҳарларини қамраб олади: Москва, Новосибирск, Қозон, Ростов-на-Дону, Краснодар, Сочи, Минерал Сувлар, Екатеринбург, шунингдек Оқтоу ва Оқтўбе.\nКомпаниянинг аниқлик киритишича, айнан бизнесс-классга талаб кучли бўлмаган йўналишларда ҳаво кемалари модификация қилинади ва йўлга қўйилади. Янгиланган ҳаво кемаларнинг сиғими кенгайганлиги сабабли Uzbekistan Airways қайта жиҳозланган авиалайнерлар учувчи айрим йўналишлар учун тарифларни 20%га арзонлаштиради, дейилади хабарда.\nҲозирда Uzbekistan Airways флотида иккита қайта жиҳозланган ҳаво кемалари мавжуд. Бироқ, яқин орада яна иккита самолётни реконфигурация қилиш режалаштирилган.\n«Бугуннинг ўзида Uzbekistan Airways овқат тақдим қилмайдиган ва бепул юк ўтказиш имкониятини бермайдиган, шунингдек рейсдан олдин ва кейин чиптани қайтариш имконияти бўлмаган классик лоукост-ташувчиларга қараганда энг қулай шароитларни яратган», — дея таъкидлайди компания матбуот хизмати.\nГибрид моделдаги авиаташувлар фаолияти бошланиши билан юқорида таъкидлаб ўтилган линиялар бўйича қоидалар жорий қилинмоқда.\nЮк олиб ўтиш ва авиачипталарни қайтариш имконияти бўлган тарифларда юк олиб ўтиш нормаси қуйидагича:\n1 та юк жойи — 15 кгдан юқори бўлмаган ва учта ўлчов суммаси бўйича 158 см;\n1 та юк жойи — 2 ёшгача бўлган ва ҳаво кемасида жой олмайдиган болалар учун 5 кгдан юқори бўлмаган ва учта ўлчов суммаси бўйича 115 см.\nЮк олиб ўтиш ва авиачипталарни қайтариб бериш шартлари бўлмаган тарифлар учун бепул юк олиб ўтиб бўлмайди.\nрейс учишидан олдин YQ йиғими (ёқилғи учун йиғим) ва авиаташувнинг фойдаланилмаган ҳудудлари бўйича чоп этилган аэропорт йиғимлари,\nрейс учганидан сўнг фақатгина авиаташувнинг фойдаланилмаган ҳудудлари бўйича чоп этилган аэропорт йиғимларини қайтариш мумкин;\nҚайта брон қилиш/қайта расмийлаштириш:\nрейс учишидан олдин — белгиланган йиғимни тўлаш шарти билан рухсат берилади;\nрейс учганидан сўнг — таъқиқланган.\nБарча тарифлар учун қўл юкини олиб ўтиш нормаси мавжуд:\n1 та жой (5 кггача ва учта ўлчов суммаси бўйича 115 см).\nUzbekistan Express авиачипталарини uzairways.com расмий сайтида, Uzbekistan Airways Sales филиалларида ёки авиакомпания агентларидан харид қилиш мумкин.\nUzbekistan airways 4 та А320 самолётида лоукостер ташкил этишни режалаштирмоқда 19 апрель 2021, 21:56


Сайёрамиздаги барча сув захирасининг 97 фоиздан ортиғи истеъмол учун яроқсиз ҳисобланиб, чучук сув ҳажми жуда кам миқдорни ташкил қилади. Бугун дунёдаги кўплаб давлатларда обиҳаёт танқислиги оғриқли масалалардан бири экани барчамизга яхши маълум.\nМамлакатимизда аҳоли томонидан ҳамда ишлаб чиқариш ва деҳқончилик тизимида сувдан тежамкорлик билан фойдаланиш масаласига устувор эътибор қаратилиб, мазкур ресурснинг барқарор таъминотини кафолатлаш юзасидан тизимли чора-тадбирлар олиб борилмоқда. Ўзбекистон Республикасининг “Сув ва сувдан фойдаланиш тўғрисида”ги Қонуни бу борада муҳим ҳуқуқий асос бўлиб хизмат қилаётир.\nТадбирда ушбу йўналишда Самарқанд вилоятида эришилаётган натижалар ҳамда олдинда турган долзарб вазифалар атрофлича муҳокама этилди.\nАйни пайтда Самарқанд вилояти аҳолисининг марказлашган тоза ичимлик суви билан таъминланганлик даражаси 64 фоизни ташкил қилади. Ўтган йили ҳудудда 135 километр ичимлик суви тармоқлари қурилди. Натижада 37 та тураржой массиви, 80 та қишлоққа сифатли сув етказиб беришга муваффақ бўлинди. Шу билан бирга, 44 та ичимлик суви иншооти таъмирланди. Хусусан, Каттақўрғон шаҳар “Сувоқова” корхонасида қайта тозалаш ускунаси ўрнатилиши ҳисобига 64 мингдан ортиқ аҳолининг обиҳаётга бўлган эҳтиёжини тўлиқ таъминлаш имконияти юзага келди.\nВилоятда ер ости чучук сувлари ҳосил бўладиган 47467,2 гектар ер майдонига республика аҳамиятига эга муҳофаза этиладиган табиий ҳудуд мақоми берилган. Мазкур ҳудуддаги сувларнинг ифлосланиши ва саёзланишининг олдини олиш ишлари ҳам оқилона йўлга қўйилган. Зарафшон, Қорадарё ҳамда Оқдарёнинг сувни муҳофаза қилиш зоналари ва қирғоқбўйи ҳудудларда жойлашган, экологик жиҳатдан потенциал хавфли 57 та объект муҳофаза майдонларидан кўчирилган.\nЎтган йили, шунингдек, экин майдонларида сув таъминотини яхшилаш мақсадида 9 та насос агрегати ўрнатилди, 242,5 км. суғориш тармоғи ҳамда 869 та гидротехник иншоотда таъмирлаш-тиклаш ишлари бажарилди. 8,2 минг гектардан ортиқ майдонда сувни тежайдиган технологиялар жорий этилди. 920 гектардан зиёд майдонда томчилатиб суғориш тизимига ўтилди.\nБироқ, йиғилишда айтиб ўтилганидек, ҳудуд аҳолисига ичимлик суви етказиб бериш ва экин майдонларини суғориш масалаларида муаммо ҳамда камчиликлар ҳам йўқ эмас. Масалан, 21,4 фоиз ичимлик суви тармоғи ҳозирги кунда таъмирталаб аҳволдадир. Аксарият қишлоқ жойлардаги ичимлик суви тармоқлари санитария талаб ва меъёрларига жавоб бермайди.\nЎрганишлар айрим туманларда қишлоқ хўжалиги экинларини суғориш қоидаларига тўлиқ амал қилинмаётганини кўрсатди. Айниқса, Булунғур, Пахтачи туманларида сув сарфи юқори даражада қолган, ҳатто тупроқнинг унумдор қатламлари ювилиб кетиши ҳолатлари ҳам кузатилган.\nБундан ташқари, вилоятдаги сув истеъмолчилари уюшмаларининг иш ҳақи, электр энергияси, солиқ ҳамда бошқа мажбурий тўловлардан кредитор қарздорлиги, моддий-техника базаси, техника воситаларининг етарли эмаслиги, айрим туманлардаги сув истеъмолчилари уюшмаларида ирригация ва мелиорация ишларини бажарувчи техника воситалари йўқлиги ҳамда сувдан махсус фойдаланиш ёки сувни махсус истеъмол этиш учун рухсатнома беришда қонунбузилишлар мавжудлиги аён бўлди.\nИштирокчилар бу муаммоларни кечиктирмай ҳал қилиш, сув ресурсларини бошқариш ва муҳофаза этиш, аҳолини тоза ичимлик суви билан таъминлаш бўйича давлат ҳамда ҳудудий дастурларнинг самарали ижросини таъминлашга қаратилган қатор тавсияларни билдирди.\nМазкур рукндаги бошқа мақолалар: « Мамлакатимизда телеканаллар рейтинги жорий қилинади\tТабассуми беғубор, орзулари бир олам »


“Буюк” хитой деворидаги ҳикмат\nҚадимги хитойликлар шимол тарафдан келадиган ёввойи қабилаларнинг ҳужумидан омонликда яшаш мақсадида буюк хитой деворини қурдилар. Улар ўзларича Девор жуда баландлиги учун ҳеч ким унга тирмашиб чиқолмайди, жуда қалинлиги учун ҳеч ким унга ўт қўя олмайди деб ўйлашарди. Улар шу ф…\nКекирдакдан ўтганига рози бўлинг!\nЎтган асрнинг ўттизинчи йилларида марғилонлик Мирҳожибойнинг икки ёш набираси Олтиариққа ёнилғи олгани боришибди. Қайтишда Оқбўйра қишлоғига келганда қоронғи тушиб қолибди. Қаерга боришларини билмай, қўрқиб ўтиришса, бир аёл уларни кўриб, аҳвол сўрабди. Қишлоқдаги бемор отасини…\nКейинги йиллар дунёда нима бўляпти ўзи? Қаёққа қараманг уруш-тўполон, қўпорувчилик, босқину бузғункорлик! Гоҳ кетма-кет самолёт қулаган, гоҳ шаҳру кентлар ёнғин гирдобида, гоҳ беомон селу кўчки, портлов, зилзилаю бало-баттар! Булари етмагандек, одам боласи бир-бирининг қонига т…\nЭнг ибратли ҳаётий ҳикоялар танловига Бу воқеа Қуръони каримнинг ўзбекча маънолари Шарқ юлдузи журналида босилиши тугаган, 1992 йилда содир бўлган эди. Маъноларни ўқисам ҳам ичига киришга кучсизлик қиладиган, бўйинбоғ тақиб, попка кўтариб юрадиган пайтларим. Қиш қаттиқ келди.…\nАввалдан айтиб қўйиш лозим бунда ўзимни заррача мақташ ниятим йўқ. Ўшанда нимаики бўлган бўлса, Аллоҳнинг изни биландир.Бу ҳикоя бундан 11 йил муқаддам, хорижий давлатлардан бирига қилинган сафар чоғида бўлган эди. Дунёнинг 18 та давлатидан тил ўрганиш курси амалиётини ўташ уч…\nКўп йилларки бир ака-ука отасидан мерос қолган фермада кун кечиришар эди. Лекин бир куни арзимаган тушунмовчилик юзасидан баҳслашиб, ораларига совуқчилик тушди. Бир неча кунлардирки улар бир-бирлари билан гаплашмас, шунинг натижаси ўлароқ ораларидаги масофа узоқлаша бошлади. Ох…\n“Менда ундан яхшироқ фикр бор”\nАбдуллоҳ ибн Зубайр розияллоҳу анҳунинг Муовия ибн Абу Суфён розияллоҳу анҳуга тегишли экинзорига ёнма-ён қўшни бўлган ери бор эди. Иккаласида ҳам ерни чопиб, қараб турадиган қуллар, ишчилар ишларди. Бир куни Муовия розияллоҳу анҳунинг қуллари Абдуллоҳ розияллоҳу анҳунинг экинзо…\nИнсон қай манзилда ва қандай ҳолатда ҳаёт кечирмасин, кексалик вақтига етганда кўзининг оқу қораси фарзанди, набирасига: "Болам, куни келиб бандаликни бажо келтириб, омонатни ўз Эгасига топширсам, ўз хилхонамизга қўйгин", ─ деб васият қилади. Чунки инсон зоти дунёга келибдики, ҳ…\nЛуқмон қора танли қул ва дурадгор эди. Бир куни хожаси унга қўй сўйишни буюрди. Луқмон қўйни сўйди. Хожаси унга: Менга қўйнинг энг яхши жойидан олиб кел! деди. Луқмон унга қўйнинг тили билан юрагини (юрак араб тилида қалб дегани) олиб келди. Сўнг орадан бир неча кун ўтди. Кунл…\nБир танишим бор: Қобил ака. Исми жисмига мос қобил, билимли ва яхши инсон. Бир нечта хорижий тилларни билади. Суҳбатлашиб, асло зерикмайсан. Жуда одамохун, мулоҳазали ва камтар инсон. Одатий суҳбатларнинг бирида ўша инсон ўзи билан боғлиқ воқеани гапириб берди. Улуғ Рамазон ойи…\n25.8.2019 8476 Батафсил


Сочингиздаги оқ нимадан, онахон? » Ўзбекистон янгиликлари – Zamin.uz\n14 январь 2019, 15:16\nЙўналишли такси тирбандлигига қарамай яна бир бекатда тўхтади. Ўтириш тугул оёқ қўйишга жой бўлмаган уловга йўловчи ёпирилиб кирди. Тиғиз пайт. Ҳамма ишдан қайтяпти. Аёллар тезроқ бориб қозон-товоқнинг ҳаракатига тушишни ўйлаб шошиляпти. Шу пайт тирбандлик ичида таниш овоз қулоғимга чалинди:\nШопир болам, мени икки бекатга олиб борасанми, йўл кирага пулим йўқ эди...\nЧиқинг, чиқинг, онахон, олиб кетаман... – Ҳайдовчи жавоб бергунича кампир ўзига жой берган йўловчининг ўрнига ўрнашиб олиб дийдиёсини давом эттирди: – Қарилик қурсин-а, довдираб пул олмай кўчага чиқибман...\nБолам, пулим йўқ эди, уйдан пул олмай чиқаверибман. Кейинги сафар тўлайман, – деганида ҳайдовчи жаҳл билан:\nУялмайсизми, кап-катта одам без бўлиб пулим йўқ деб тушиб кетаверасиз?! Бизда ҳам режа бор, бола-чақа бор... – деб жавраб қолганида кампирга раҳмим келиб, ҳайдовчидан ранжиган эдим. Айни ҳолат бир неча марта такрорланганини кўргач, кампирнинг қилиғидан таъбим хира бўлди. Бунақалар сочидаги оқ толаларни қаердан олган экан, деган оғриқли ўй юракни ўртайди.\nҚўлидаги елим халтага разм соламан одамлар орасидан. Нон, печенье ва яна аллақандай егуликлар кўтариб келяпти. Бу кампирнинг қиёфаси кўзимга таниш бўлиб қолган. Ҳар гал жамоат фойдаланадиган автоуловга чиқса йўл кира тўламайди. Кишининг раҳмини келтирадиган ҳар хил баҳоналар тўқишига-ку манаман деган фирибгар ҳам қойил қолса керак!\nБиринчи марта йўналишли таксида уни учратганимда ҳайдовчига мўлтираб:\nОқибатсизлик, бировнинг ҳақидан қўрқмаслик, таъмагирлик, риёкорлик ҳақида гап кетганда кўпчилик айбни ёшларга тўнкайди. Гўёки ҳуснихулққа доғ бўлгувчи иллатлар фақат ёшларда бору, катталар бегуноҳу беиллатдек. “Ҳозирги ёшлар ундоқ, ёшлар бундоқ” дегувчилар юзинг-кўзинг демай ёлғон гапириб иш битиришга уста кексалар ҳақида ҳам мулоҳаза қилсалар ёмон бўлмасди. Афсуски, фирибгар-товламачилар орасида кексалар ҳам кам эмас. Охират-оқибат, омонат хусусида мулоҳаза қиладиган, Аллоҳдан қўрқиб, Унга ёруғ юз билан юзланишни ўйлаш ўрнига уч кунлик дунё фойдасига диёнатини савдога қўяётган кексаларни кўрганингда улар учун уяласан, хавотирга тушасан киши.\nЭрим енгил табиат қизга илакишиб қолган эди, қайнонам бундан аввалдан хабардор экан, ўғлини ўша қизга уйлантириб қўйди, – дейди таҳририятга қўнғироқ қилган жувон. – Бир ўғлим бор, қайнонам ҳатто боланинг кўз ёшидан ҳам қўрқмас экан. “Сиз отангизникига бориб туринг, эрингиз номига ўша қизга уйланади, бир ойдан кейин ҳайдаб юборамиз” деганди. Содда бўлмасам қайнонамнинг гапига кириб ўғлимни етаклаб ота уйимга кетибман. Бир қарасам “номига уйланади” деган қайнонам катта тўй қилиб, эримга ўша қизни олиб берди. Тағин Тошкентга “асал ойи”га ҳам жўнатганини эшитиб аламдан ўзимни қўярга жой тополмадим. Мен ё болам бетоб бўлиб қолсак “боринг, отангиз даволатсин, пулимиз йўқ” дейдиган қайнонам эримни уйлантиришга, асал ойига жўнатишга пул топганини қандай тушунишни билмадим. Уйга боргандим, қайнонам жанжал қилиб мени ҳайдаб юборди. Қўни-қўшниларга “Келиним ўқитувчи, пул топади, катта ойлик олади” деб янги келинини мақтабди. Никоҳимиз расмий қайд қилинмаган эди. Эрим янги хотини билан расмий никоҳдан ҳам ўтибди. Энг ёмони, эримга гапирганимда “Онам шунга уйланишимни истадилар” деб елка қисиб тураверди. Қайнонамнинг таъмагир, пастлигини билардим, лекин бу даражада диёнатсизликка боради деб ўйламагандим...\nКекса деганда кўз олдимизга юзидан нур ёғилиб турган, фариштали, ҳар сўзи ҳикмат, босган изи ибрат нуроний онахон ва отахонлар келади. Чунки, бизга шу тасаввурда тарбия берилган. Гарчи кексайган ота-онамизни аяб, эъзозласак-да, фарзандларимиз тарбиясини уларга ишониб топшириб қўямиз.\n“Бобо-буви тарбиясини олган бола одобли, мулоҳазали бўлади” деймиз.\n“Кексаларнинг ўгитини қулоққа олиб улғайган бола тадбиркор, андишали, ҳаром-ҳалолни фарқлайдиган, мулойим табиатли, хуш феъл инсон бўлади” деймиз. Аммо ўша бобо-бувининг ўзида набирасига берадиган одоб-ахлоқу инсоний фазилатлар бўлмаса-чи?..\nҲар гал автоуловга чиққанида бир баҳонани тайёрлаб, ўзидан мунглиғ-муштипар қиёфа ясашга уринадиган кампирга тикилган куйи хаёлга ботганимда кўнглимдан ўтган ўйлар эди бу. Яна кўп нарсаларни ўйладим. Бу кампирнинг болалари, набиралари қандай инсонлар экан? Қариясининг сийрати шунчалик абгор бўлса ёшларининг фитратида нималар унаётган экан? Бу саволларга кейинги мулоҳазалардан жавоб изларман. Фирибгар кампир манзилига етиб, йўналишли таксидан тушди. Узоқлашгунча ойнадан уни кузатиб қолдим...\nЯнгиликлар » Ҳаёт тарзи » Сочингиздаги оқ нимадан, онахон?\n08:27 Ҳаётий сабоқ: “Тарозининг иши қийинда, болам…”\n18:39 Россияда ўзбекистонлик маршрутка ҳайдовчисини йўловчи калтаклаб ўлдирди\n10:37 80 ёшли қария 63 яшар кампирнинг номусини поймол қилди\n15:34 Нукусда таксичилик қилувчи онахоннинг сурати Facebook`да оммалашди


“Ҳаммангиз менинг фарзандларимсизлар”. Президент бемор болалардан хабар олди | Qalampir.uz\n“Ҳаммангиз менинг фарзандларимсизлар”. Президент бемор болалардан хабар олди\nЖамият\t14 Май 2021 16:32 2883\nАввал хабар қилинганидек, Ўзбекистон Президенти Шавкат Мирзиёев 14 май куни Республика ихтисослаштирилган гематология илмий-амалий тиббиёт марказига борди. Бу ҳақда Президент Матбуот хизмати хабар берди.\nШавкат Мирзиёев ушбу шифохона учун янги бино барпо этиш, унда Россиянинг Д.Рогачёв номидаги тиббий тадқиқот маркази тажрибаси асосида болалар онкогемотологияси маркази ташкил қилиш бўйича кўрсатмалар берди. У ерда ўзак хужайраларини донордан кўчириб ўтказиш – аллоген трансплантация йўлга қўйилади.\n“Гематологияда даволашни яхшилаш бўйича қарорлар қабул қилдик. Лекин, бу ишлар ҳали етарли эмас. Бугун келишимдан мақсад – сизларга янаям кўпроқ шароит яратиш, касалларни тезроқ оёққа қўйиш, даволаш кафолатини ошириш бўйича чораларни белгилаш. Сизлар ҳаммангиз – менинг фарзандларимсизлар. Ҳар куни кулиб туриб, ота-оналарингга мадад бўлишларингиз керак. Албатта тузалиб кетаман, деган интилишингиз бўлиши керак. Биз бунинг учун ҳамма шароитларни яратишга ҳаракат қиламиз”, дейди Шавкат Мирзиёев.\nШунингдек, Президент оналар ва болаларни Рамазон ҳайити билан табриклади.\n“Кўнгилларингиз бўлинмасин. Бир ўзларингиз эмассизлар. Ҳаммамиз ҳамдардмиз. Бу соҳада имкониятларни яхшилаш учун янги марказ қурамиз. У ерда оналар учун ҳам, болаларнинг ўқиши учун ҳам шароит бўлади, даволаш ҳам ўзгаради. Энг катта ниятимиз - тезроқ даво топиб, уйга, оилангиз бағрига қайтишингиз”, дейди Президент.\n22 Январь 15:49 51799\n23 Январь 11:39 50386\n23 Январь 20:24 50107\n24 Январь 09:34 38271\n24 Январь 17:35 36403


ЯХШИ ОДАМЛАР БОР, ЛЕКИН. (вокейлик асосида ёзилди)\nБисмиллахир Рохманир Рохийм. Ассалому алейкум азизларим. Сог саломатмисизлар. Рузгор ташвишлари билан чарчамаяпсизларми. Келинг сизларга навбатдаги хикоямни хавола киламан.мархамат. Хали хам эсимда, Отам нарсалар жойланган катта сумка ва чемодани билан олдинда борарди, табиийки толиккан пайти хар замонда ерга куйиб дам оларди. Вокзалда одамлар жуда куп эди. Бир бирига суриниб, туртиниб утарди. Мен ёш бола эдим, онамни кулидан махкам ушлаб олганман. Онам эса бу оломон ичида отамни йукотиб куймаслик учун тез тез юриб борарди. Бир пайт отам ва онам билан вокзални четрогига чиксак, бир бурчакда киз боланинг йиги овози эшитилиб турарди. Карасак бир чеккада тахминан йигирма ёшлардаги кизча йиглаб турган экан. Киз шунчалик уксиниб йиглардики, курган одамни унга рахми келарди. Аммо унга хеч ким эътибор бермасдан бемалол ёнидан утиб кетишарди. Факат иккита аёл уни овутишга харакат киларди. Бир пайт отам уша томонга бурилиб борди. Сумка ва чемоданларни ерга куйиб:\n- Кечирасан кизим, нима гап. нега йиглаяпсан?- деди уша киздан.\n- Отахон мен пойтахтга укишга топширган эдим. Укишга киролмадим, уйга кайтиб кетаман деб поездга билет олгандим. Билмай колибман кошелогимни угирлашди. Ичида билет ва пулларим хам бор эди. Шунга тушкунликка тушиб нима килишимни билмай турибман. Бировдан сурай десам танишим йук, бегоналар нотугри тушуниши мумкин.- дея йиги аралаш гапириб берди. Бир пайт отам бошидаги калпогини ечиб ичига пул ташлаб шу ерда йигилиб турган одамларга караб баланд овозда:\n- Эй мусулмон биродарлар! Келинг шу кизимизга кулдан келганча ёрдам берайлик. Бу хам бир савоб иш, илтимос химматларингизни аяманг!-дея калпогини улар томон узатди. Одамлар чунтакларидан, сумкачаларидан химмат килганича пул ташлашарди. Бир зумда отамни бош кийими пулдан тулди. Орадан анча вакт утиб отам оламдан утди. Мен хам катта йигит булиб колгандим. Бир куни онам шу вокзалдаги вокеани эслади.\n- Уша вокеани эслайсанми углим. Мен сени кулингдан махкам ушлаб олгандим. Сен ушанда беш ёшда булиб, жуда тинмас бола эдинг, шу учун сени бу оломон ичида йуколиб колишингдан куркардим. Ушанда отанг кассага якинрок жойда турган харбий кийимдаги одамни олдига борганди. Чунтагидан кошелогини олиб катта пул чикариб отангга караб:\n- Отахон бу бош кийимингиз ичидаги пуллар мен хозир берадиган пулимни кайтимига етмайди. Яна бироз йигилса булади!- деди. Шунда одамлар яна пул ташлашди. Етарли булди чоги уша харбий одам бош кийим ичидаги пулларни санаб олиб катта пулни бош кийим ичига ташлаганди. Узи эса поездга чикиш томон кетди. Халиги киз эса энди йигламасди, факат одамларга карашга уяларди. Бегона одамлар унга шунчалик ёрдам беришишаётганидан ич ичидан хурсанд эди. Отанг жуда ажойиб инсон эди. Сен отангни эслайсана.ана расми хам борку. Шунда уша киз:\n- Отахон рахмат, умрингиздан барака топинг. Билетга етади, бошка пул керакмас!- дерди хижолат тортиб. Отанг эса соатига караб куйганча:\n- Хозир кизим, яна бироз йигилсин, йулга овкатланишингга хам етади!-дея жавоб берганди. Кейин эса бош кийимидаги барча пулларни уша кизга бериб:\n- Югурдик, булмаса поездимизга кеч коламиз!-дея сумка ва чемоданларни кутариб шошиб кетганди. Охирида онамни сузлари хали хар доим ёдимда.\n- Углим, биласанми.уша вактларда одамларда мехр окибат, бир бирига ёрдам бериш, бир бирини тушуниш деган нарсалар бор эди. Хозирчи. товба килдим. ака сингил, опа ука ва хаттоки ота онага булган мехр окибат йуколиб кетяпди!-деганди. Баъзида уйлаб коламан, бу тушунчаларни йуколиб кетишига нималар сабаб буляпти экан деб. Азизларим.бу беш кунлик дунёда бир биримиздан мехримизни ва ширин сузимизни аямайлик. Зеро кейин кеч булиши мумкин. Аллох барчангизни уз панохида асрасин деб хар доимгидек\nHayotiy hikoyalar 149 yaxshi odamlar lekin vokeylik asosida yozildi\nКелинойимнинг фожиали ўлимидан кейингина кўзим очилди! Хато қилганимни англадим…”352\nМен дийдаси қаттиқ инсонман, осонликча кўнглим ийимайди, осонликча таъсирланмайман. Мени хафа қилишса, асло кечирмайман. Афсуски, ҳаётимда мен кечира олмайдиган... "Абадий саодат"123\nЖумъа куни бомдод намозидан сунг туркиялик 23 ёшлик йигит масжидул харамда саждада вафот килди. У узок вакт саждада колиб биров сезмади харам ходимлари тозалов ...


56 йиллик қоида бекор қилинди! УЕФA еврокубоклар тақдирини ўзгартириб юборади!\n27 июнь, 2021, 00:56\nТеглар:УЕФА | Александер Чеферин\nУЕФA бир нечта факторлар сабабли регламентга ўзгариш киритди.\nSPORTS.uz меҳмондаги гол қоидаси бекор қилинганига ўз муносабатини билдиради.\nМеҳмондаги гол нечанчи йил ўйлаб топилган?\nБу қоида кучга кирганига ярим асрдан ошди. Пенальтилар сериясидан аввалроқ ўйлаб топилган қоида плей-оффларда 65 йил давомида кучда бўлди. Бунга қадар, ғолиб аниқланмаган ўйинларда учрашув қайтадан ўтказилган. Бунинг учун мусобақа ташкилотчилари зудлик билан нейтрал майдон топиши ва 3-ўйинни ташкил қилиши шарт эди. Ўз уйида 5:0 енгган жамоа меҳмонда 1:0 натижаси билан мағлубиятга учраса ҳам 3-учрашув ўтказилиши адолатдан эмас.\nРегламентда "меҳмондаги гол" қоидаси пайдо бўлиши билан танқидчилар "дод-вой"ни бошлаб юборди. "Мантиқсиз", "ғализ" ва бошқа сўзлар билан ўзгаришни қабул қилишни истамаганлар кўп. Кўп ўтмай, режа иш беришни бошлагач, ҳамма жим бўлиб қолди. Мухлислар эса плей-офф регламентидаги янги қоида сабабли футболни янада жозибали спортга айланганини эътироф этди.\n2021/22 йилги мавсумдан бошлаб бу қоида ўз кучини йўқотади. ЕЧЛ, ЕЛ ва КЛ "меҳмонда урилган гол"дан воз кечади. Энди рақиб майдонида нечта гол киритишнинг аҳамияти йўқ. Ҳозирча, УЕФA ташкил этган мусобақаларда шундай.\nКелинг, сўнгги йилларда плей-оффда "меҳмондаги гол"дан жабр чеккан жамоаларга эътибор қаратамиз. ПСЖ ва "Бавария" тўқнашуви чорак финалда умуман бошқача кўриниш олиши ва "Ювентус" "Порту"га енгилмаслиги мумкин эди.\nТан олиш лозим, қўшимча таймларда гол киритган меҳмонларнинг устунликни қўлига киритиши адолатдан эмас. УЕФA ислоҳотларни аввало шу қоидани бекор қилишдан бошлагани якунда самарани берди. Aлександр Чеферин Суперлига "балосидан" қутилгач, тезроқ клублар учун қулайликлар яратишга шошилмоқда.\nХориж нашрларида ёзилишича, УЕФA бир нечта факторлар сабабли регламентга ўзгариш киритди. У меҳмонда тўп тепувчи клубларнинг очиқ футболдан чўчимаслигини асосий мақсад қилиб олган. Шу тариқа, ўйинларда кескинлик ошади. Aлександрнинг қарори бугунги футболни анча жозибали бўлишига олиб келиши турган гап.\nСиёсий қарор ортида нима яширин?\nAслида, бундан анча аввал плей-офф ўйинларини "меҳмондаги гол"дан "қутқариш" борасида таклифлар янграган. Aйниқса, "Aрсенал"нинг собиқ устози - Aрсен Венгер бир неча йиллар давомида ўз фикрини бот-бот эълон қилди. Мутахассис "эскилик сарқити" деб атаган қонун фақат бугунга келиб кучини йўқотди.\nУнинг фикрларини яқин 10 йил ичида Жозе Моуриньо, Диего Симеоне, Карло Aнчелотти, Томас Тухель ва бошқа ҳамкасблари қўллаб-қувватлаган. Чеферин уларнинг "оҳ"ини эшитган чоғи, янги мавсумни яхши янгилик билан бошлади. УЕФA раҳбари бу қарорни ўринли изоҳлади.\n1970 йилдан бери ўтказилган УЕФA мусобақаларининг плей-офф ўйинлари ўрганиб чиқилди. Ярим аср аввал майдон эгалари учрашувларнинг 61 фоизида ғалаба қозонган, фақат 19 фоиз клублар мағлубият аламини татиб кўрган. Бугунга келиб, бу кўрсаткич 47/30 фоизни ташкил этмоқда.\nБундан ташқари, меҳмонда/уйда урилган голлар сони ҳам камайган. 1970 йилга қадар ўртача ҳар бир ўйинда 2,2/0,95 та гол урилган, бугунги кунда 1,58/1,15! Aгар киритилган 1,15 голни иккига кўпайтирсак, меҳмонлар урган голлар мезбонлар урган голлар сонидан ортиб кетади. Бу эса, футболда баланс йўқолганидан далолат. Чеферин ўз қарорини статистик маълумотлар билан изоҳлаб берди.\nБу яхшими ёки ёмон?\nУЕФAнинг қарорлари ҳеч қачон барчага бирдек манзур келмаган. Мухлисларнинг аксарияти футбол сюжети ўзгариб кетишдан ранжиди. 1965 йилда ҳам қонунни аҳмоқлар ўйлаб топгани ҳақида мақолалар эълон қилинган. Инсон психологиясида ўзгаришларни ёмон қабул қилиш бор. Aслида, бу қоида футболга янги нафас олиб киради. Энди майдонда математик билимларни ишга солиш шарт эмас. Кўпроқ гол урган жамоа ғалаба қозонишини ҳис қилиб олдинга боради. Гол ўтказиб юборишдан қўрқув йўқолади.\nТанқидчилар "Рома"нинг "Барселона"ни 1:4 дан сўнг 3:0 енггани, "Тоттенхэм"нинг Aмстердамдаги ғалабаси берган адреналин бошқа қайтиб келмаслигини тинмай такрорламоқда. Тўғри, бу ажойиб воқеалар, лекин энди янги давр бошланди. Жамоалар янада эркинроқ ҳаракат қилиши ва майдонда тоза футбол кўришимиз мумкин.\nНима бўлган тақдирда ҳам, қонун ўзини оқлаши ёки оқламаслиги ҳақида фикр билдиришга эрта. Камида бир мавсум синовдан ўтказилсин. Кейин хулосалар билан ўртоқлашиш мумкин. Футбол олами учун янги эшиклар очилмоқда. Кўрамиз, хона ичида бизни нималар кутиб турган экан?!\nУЕФА президенти: Биз бошқа бундай қилмаймиз


Чой ичишнинг 8 қоидаси ҳақида эшитганмисиз? - 20 Сентября 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2016 » Сентябрь » 20 » Чой ичишнинг 8 қоидаси ҳақида эшитганмисиз?\nОч қоринга мумкин эмас\nНонушта қилмасдан аввал ичилган чой ошқозон суюқлигига таъсир этиб, баъзиларда меъда кислотаси меъёрини ўзгартириб юборади. Бу эса ошқозон фаолияти билан боғлиқ безовталикларни келтириб чиқариши мумкин. Шунингдек, иштаҳа йўқолишига ҳам сабаб бўлади.\nБаъзилар эрталаб дамланган чойни кечқурун қайнатиб, ичишади. Аммо қайнатилган чойда кофеин миқдори фаоллашишини унутманг. Кофеин таъсири ортганида эса бош оғриғи, уйқусизлик, ҳазм фаолияти билан боғлиқ безовталиклар келиб чиқади.\nЧой дамлаётганда уни газ печи устига қўйиб қайнатиб олишни истасангиз, 2-3 дақиқадан ортиқ ушламанг. Акс ҳолда, ичимлик ранги тўқлашиб, таъми таҳирлашади. Таркибидаги антиоксидантлар ва аминокислоталар ҳам парчаланади.\nХалтачалилари: 1 марталик холос\nМахсус халтачаларга солинган чойлар аслида бир марталик фойдаланиш учун мўлжалланган. Такрор ишлатилганида эса фойдали хусусиятини йўқотади. Таъми ҳам ўзгаради.\nОвқатдан олдин тавсия этилмайди\nЧой таркибидаги моддалар дори таркибидаги бирикмаларни организмга сингишига тўсқинлик қилади, препарат кераклича таъсир кўрсатмайди. Дори воситаларини, яхшиси, қайнатилган ёки газсиз сув билан ичиш лозим.


Камтарлик фазилатлари — KUKALDOSH.UZ\nКамтарлик вазиятни тўғри баҳолаган ҳолда ўзига бино қўйиш, такаббурлик, шайтон найрангига учиш каби иллатлардан ўзини сақлай оладиган ҳикмат ва ақл эгаларининг феъл-атворидир. Бу сифат эгалари камтарликнинг раббоний муҳаббат ва инсоний меҳрни қозониш, ўзгалар қалбидан жой олиш ва уларни ўзига камарбаста бўлишларидаги аҳамиятини яхши биладилар. Шунинг учун Аллоҳ таоло камтарликка буюриб, кибрни қоралайди. Аллоҳ таоло: «Ер юзида кибру ҳаво ила юрма! Албатта, сен зинҳор ерни тешиб юбора олмайсан ва зинҳор бўйда тоғларга ета олмассан! Буларнинг барча ёмони Роббининг ҳузурида хуш кўрилмагандир»,деган.\nБошқа бир ояти каримада Луқмони Ҳаким ўғлига қилган васияти шундай баён этилади: «Одамлардан такаббурлик билан юз ўгирма ва ер юзида кибр-ҳаво ила юрма. Албатта, Аллоҳ бирон мутакаббир ва мақтанчоқни севмас. Юришингда мўътадил бўл ва овозингни пасайтир. Чунки энг ёмон ва хунук овоз эшакнинг овозидир».Пайғамбаримиз соллаллоҳу алайҳи васаллам олий мансаб, улуғ мартаба ҳисобланган нубувват ва комил рисолат соҳиби бўлишларига қарамай, жуда камтар эдилар. У зот хокисор ва оддийлиги билан буюк эдилар. Подшоҳ пайғамбарлик билан Аллоҳнинг оддий қул пайғамбари бўлиш ихтиёри берилганда, у зот қул пайғамбар бўлишни афзал кўрганларининг ўзи камтарликлари қай даражада эканини исботлашга етарлидир. Ўшанда Исрофил фаришта у зотга: «Аллоҳ таоло (бу дунёдаги) камтарлигинг эвазига сенга Қиёмат кунида Одам болаларининг саййиди, қабрдан биринчи тирилувчи ва биринчи шафоат қилувчи бўлишингни ато этди», деди». Имом Муслим келтирган ривоятда: «Мен жаннатдаги биринчи шафоат қилувчиман», деганлар. Абу Ҳурайра розияллоҳу анҳудан келтирилган ривоятда Росулуллоҳ соллаллоҳу алайҳи васаллам: «Ким Аллоҳ учун ўзини паст ва камтар тутса, Аллоҳ уни кўтаради», дедилар.\nИмом Абу Довуд ва бошқалар Абу Умома розияллоҳу анҳудан шундай ривоятни нақл қилади: «Росулуллоҳ ҳассага суянган ҳолда олдимизга чиқдилар. Биз ўрнимиздан турдик. У зот: «Ажамлар бир-бирларини улуғлаб ўрнидан туришига ўхшаб турманглар», дедилар ва яна «Албатта мен қулман. Қуллардек ейман, қуллардек ўтираман», дедилар».У зот эшакка минишдан ор қилмас, орқаларига мингаштирар, мискинлар ҳолидан хабар олар, камбағаллар билан суҳбатлашиб ўтирар, бирон қул таклиф қилса, таклифини қабул қилар эдилар. Буларни Аллоҳ таолонинг: «Ва сенга эргашган мўминларга қанотингни пастлат»деган сўзига итоат этганлари учун оддий саҳобалар билан аралаш ҳолда ўтирар ва бирон давра бўлса, ўзлари етиб келган вақтдаги жойга ўтирар эдилар. Бунда у зотнинг Роббисига тавозелари ва саҳобалари ўрганиб амал қилишлари учун ўзига хос тарбия ҳам бор. Имом Бухорий Умар розияллоҳу анҳудан келтирган ривоятда Росулуллоҳ соллаллоҳу алайҳи васаллам: «Насаролар Исо ибн Марямни ҳаддан ортиқ мақтаганларидек мени ҳам ҳаддан ошириб мақтаманглар. Мен бир қулман, холос. «Аллоҳнинг қули ва Росули», денглар», дердилар.\nИмом Муслим Анас ибн Моликдан шундай ривоятни келтиради: «Ақли заифроқ аёл у зотнинг олдиларига келиб: «Менинг сизда ҳожатим бор», деди. У зот: «Мадина кўчаларининг қайси бирида хоҳласанг, ўшанда ўтир, эй фалончининг онаси, сен учун ҳожатинг битгунча ўтираман», дедилар. Анас розияллоҳу анҳу: «Набий алайҳиссалом шу аёлни деб то ишини битиргунча сабр қилиб ўтирдилар». Имом Абу Довуд ва Байҳақий Анас ибн Моликдан шундай ривоятни нақл қилиб келтиради: «Росулуллоҳ эшакка минар, қул таклиф қилса, таклифини қабул қилар эдилар. Бану Қурайза кунида хурмо япроғини эшиб тайёрланган арқон билан нўхталаб, тўқимланган эшакка минган эдилар. Агар тановул қилишга арпа нон ва ачимтил ёғга таклиф қилинса, рад этмай борар эдилар. Қиймати тўрт дирҳамга етмайдиган эски эгарда ҳаж қилдилар. Ўшанда: «Эй Аллоҳ, бу ҳажни бериё, биров эшитиши учун эмас, (фақат Ўзинг учун бўлган) мабрур – холис ҳаж этгин», деб дуо қилган эдилар».\nБу ҳолатга эътибор беринг. Ер хазиналари берилиб зот қандай ҳолатда ҳаж қилмоқдалар. Ўша ҳажда юзта туяни қурбонлик қилган эдилар. Ибн Исҳоқ ва Байҳақий Оиша розияллоҳу анҳодан ривоят қилади: «Макка фатҳи пайтида шаҳарга мусулмонлар қўшини билан кирдилар. Аллоҳга тавозе қилиб, эгилганларида бошлари эгар учига тегай деди». Ибн Асир раҳматуллоҳи алайҳ шундай деб келтиради: «У зот: «Мени Юнус ибн Маттодан афзал деманглар», дедилар». Имом Бухорий келтирган лафзда: «Биронтангиз мени Юнус ибн Маттодан яхши деб айтмасин», деганлар. Бу ҳам камтарликдан ўзга нарса эмас. Икки шайх келтирган ривоятда: «Пайғамбарларни бирини бошқасидан афзал кўрманглар», дедилар. Яъни, пайғамбарларни пайғамбарликда бир-биридан ортиқ дея эътибор қилманглар. Чунки пайғамбарликнинг асли биттадир.\nИкки шайх, Абу Довуд ва Насоий Росулуллоҳнинг: «Мени Мусодан афзал кўрманглар», деганларини ривоят қилади. Мазкур ҳадиснинг нақл этилиш сабаби бор. Бир мусулмон билан яҳудий тортишиб қолади. Яҳудий Мусони оламлар узра афзал қилган Зотга қасамки, деганида мусулмон унинг юзига тарсаки тортиб юборади. Бу воқеа Росулуллоҳга етиб боради. Мусулмон билан гаплашиб, масалага аниқлик киритилгандан кейин мазкур ҳадисни айтган эканлар. Чунки у зот уриш-жанжал, келишмовчилик, адоватга барҳам бериш, тотувлик ва иноқликни қарор топтириш учун юборилганлар. Иброҳим алайҳиссаломнинг Қуръони каримдаги: «Эй Роббим, менга ўликларни қандай тирилтиришингни кўрсат», деди, У Зот: “Ишонмадингми?»-деди. Иброиҳим айтди: «Йўқ, ишонаман-ку, лекин қалбим таскин топсин учун» деган оят ҳақида Росулуллоҳ соллаллоҳу алайҳи васаллам: «Иброҳимдан кўра шак қилишга биз ҳақлироқмиз», деган эканлар. Росулуллоҳ соллаллоҳу алайҳи васалламнинг бу сўзлари Роббисига тавозе кўрсатиш ва ўзларини камтар олиш маъносидадир. У зот гўёки Аллоҳ таоло ўликларни тирилтиришига мен шубҳа қилмас эканман, Иброҳимнинг ҳам шубҳа қилмагани аниқ, демоқдалар. Бу сўзлари билан икковларида ҳам шак-шубҳа йўқлигини баён этганлар. Иброҳим халилуллоҳнинг «Эй Роббим, менга ўликларни қандай тирилтиришингни кўрсат» деган сўровлариАллоҳ таолонинг қудратига очиқ-ойдин далолат қилувчи ғаройиб воқеани кўзи билан кўришга қизиқиш қабилидадир. Бизларнинг жаннатни кўзларимиз билан кўришга қизиқишимизни шунга таққосласа бўлади. У зотнинг: «Агар Юсуф зиндонда ўтирганча ўтирганимда подшоҳ элчисининг таклифини қабул қилган бўлар эдим», деган сўзлари ўзларини камтарликка олиш, Юсуф алаҳиссаломнинг мақом-мартабалари, иффатлари ва сабрларини мақташ маъносидадир. Росулуллоҳ соллаллоҳу алайҳи васалламга бир киши «Эй халойиқнинг яхшиси», дея мурожаат қилганида: «Ўша (сен айтган инсон) Иброҳимдир», дедилар. Бунда у зот умматларини фахрланишдан узоқ бўлишга ўргатишлари кўзга ташланади.\nИмом Бухорий ва бошқалар келтирган ривоятда Оиша розияллоҳу анҳо у зотни сифатлаб шундай дейди: «Уйда рўзғор ишларига ёрдамлашар, кийимларини кўздан кечирар, қўйларни соғар, либосларига ямоқ солар ва ковушларини бутлар, ўзларига ўзлари хизмат қилар, уйни супирар, туяни тушовлар, сув ташиладиган туяларига емиш берар, хизматкор билан овқатланар, хамир қориб, хизматкор юкини бозордан кўтариб келар эдилар». Имом Бухорий Анас розияллоҳу анҳудан ривоят қилади: «Мадина аҳлининг чўриларидан биронтаси келиб, Росулуллоҳнинг қўлларидан тутиб, бирон юмушини битириш учун хоҳлаган жойга олиб кетаверарди». У зотнингҳузурларига бир киши кирганда ҳайбатларидан уни титроқ босди. Шунда у зот: «Хотиржам бўл. Мен подшоҳ эмасман. Қуритилган гўшт ейдиган оддий бир аёлнинг ўғлиман, холос», дедилар. Абу Ҳурайра розияллоҳу анҳудан ривоят қилади: «Набий алайҳиссалом билан бозорга бордим. У зот шалвор сотиб олдилар ва тарозибонга: «Ортиқроқ қилиб торт», дедилар. У сакраб туриб, у зотнинг қўлларини ўпа бошлади. Қўлларини тортиб олдилар: «Бу ишни ажамлар подшоҳларига қилишади. Мен сизлар қатори оддий одамман», дедилар. Кейин шалворни олдилар. Мен кўтариш учун борган эдим: «Эгаси ўз нарсасини кўтаришга ўзи ҳақлироқ», дедилар.\n Исро сураси, 37-38-оятлар.\n Луқмон сураси, 18-19-оятлар.\n Абу Нуайм «Ҳилятул авлия ва тобақотул асфия» номли китобида келтирган.\n Кийимлари башанг, уловлари қиммат баҳо бўлмаганлиги фақирликдан, ночорликдан эмас эди. Бўлмаса юзта туя қурбонлик қилармидилар. Одамнинг ҳимматини кийим-боши, минган улови, яшаётган иморати, бойлигининг кўплиги белгиламайди. Инсон бадавлат бўлган ҳолда энг пасткаш ва ҳимматсиз бўлиши мумкин.\n «Ал-Камил фит Тарих» китобида шундай келтиради: «Матто Юнус алайҳиссаломнинг оналари. Исо ва Юнус (алайҳимассалом)дан бошқа бирор пайғамбар онасига нисбат бериш билан машҳур бўлмаган».\n Имом Муслим, Абу Довуд, Термизий, Насоий ривояти.\n «Ал-Адабул Муфрад»да келтирган.\n Мискин ва фақирларнинг таоми бўлгани учун эътиборни “қуритилган гўшт”га қаратганлар. Чунки бойлар янги сўйилган гўшт ейишган.\n Имом Тобароний «Ал-Авсат»да заиф санад билан ривоят қилган.


Tavba.uz – Telegram\n"Аллоҳга барчангиз тавба қилинг, эй мўминлар! Шоядки, нажот топсангизлар" - Нур сураси, 31-оят.\nЎзбекистон мусулмонлари идораси Сирдарё вилояти вакиллиги расмий телеграм канали\nМурожаат учун 📞\n• Сигарет чекса тахорат бузуладими?!\n© Аброр Мухтор Алий\n📌Каналга аъзо бўлиш учун\n2.2K viewsedited 10:12\nТошкент намоз вақтлар\nДушанба 24-Январ 2022\n20 - Жумодус соний 1443\nТонг - 06:21\nҚуёш - 07:41\nПешин - 12:40\nАср - 15:48\nШом - 17:31\nХуфтон - 18:49\n❗Эслатма:❗Тошкентдан бошқа шаҳарлардаги вақтлар фарқи (дақиқа)👇\nДўстларингизга ҳам улашинг!\nБизга обуна бўлинг!👇\n1.3K views 21:55\nForwarded from Islom ziyosi | Расмий канал\nМадина шаҳрининг аввалги номи нима?\nЭнди билиб оламан\n674 voters1.1K views 02:40\nҲол соҳибларини кузатиб, фақат ҳол билан етишган маърифатга эришолмайди. Ҳақиқий орифнинг тили гунг, ақли эса жойида бўлмайди. Чунки ориф ҳолини фош этса тамом бўлади, жим турса ёниб кул бўлади.\nБоязид Бистомий қуддиса сирруҳу\n1.1K views 04:04\nСирдарё тумани "Аҳмад ибн Малик" жоме масжиди имом-хатиби Улуғбек домла Қобилов "Интилиш" МФЙ да "Ёшларимизни турли оқимлардан асрайлик " мавзусида маъруза қилдилар.\nЎМИ Сирдарё вилояти\nвакиллигининг расмий канали.\nБизга обуна бўлинг\n963 views 04:47\nИккинчи жаҳон урушидаги ҳолат😢😢……\nТинчликни қадрига етайлик азизлар!\n959 views 04:54\n"Илм- инсон гавҳари"\nCардоба туман “Гулзор” жоме\n985 views 05:10\n"Умра-2022": Мадина меҳмонхонасидаги шароитлар ва зиёратчиларимиз таассуротлари\nСУФЁН САВРИЙНИНГ ФАЗИЛАТИ\nШужо ибн Валид айтади: «Суфён Саврий раҳматуллоҳи алайҳ билан кўчага чиқсам, боришда ҳам, қайтишда ҳам тили амру маъруф ва наҳйи мункардан тинмас эди».\n918 views 06:41\n"Яхшилиқда бардавом бу́лайлик"\nРўзибек домла Абдунабиев\nХовос тумани “Саъду Саид” жоме масжиди имом-хатиби.\n847 viewsedited 07:02\nҲақиқий саодат эмасми?\nАслида бу мақолани тайёрлашимга ҳозирги замондошларимиз кўзи билан қараганда оддий ҳолат ҳисобланадиган, аслида амал қилувчини дўзаҳга бошлайдиган бир воқеа туртки бўлди.\nКунларидан бирида зарурат юзасидан маҳалладаги кийим-кечак дўконига кирдим.Бироз вақт ўтиб, менинг орқамдан дўконга ёшгина бир жувон ҳам кириб келди. Қўлидаги елим халтадан бир жуфт аёллар оёқ кийими чиқарди-да, сотувчи қизга юзланиб: “Буни бир ой олдин шу дўкондан етмиш минг сўмга ҳарид қилган эдим, тўғри келмади, қайтариб бермоқчиман”, — деди.Сотувчи қиз бир ой олдин дўконда бундай маҳсулот сотилмаганини айтди........\nБАТАФСИЛ ЎҚИШ УЧУН👇\nГулистон шаҳар отинойиси.\n901 viewsedited 07:41\nЎМИ Сирдарё вилоят вакиллиги томонидан вилоятдаги энг иқтидорли имом-хатибларининг сайёр учрашуви ва суҳбатлари доирасида “Ажримларни олдини олиш” мавзусида. Баёвут тумани "Абдухолиқ Ғиждувоний" жоме масжиди имом-хатиби. Қобилжон домла Асланов "Қаробчи" МФЙ да фуқаролари билан суҳбат ўтказдилар.\n922 views 07:49\nХуршид домла АСЛАНБАЕВ\nЯнгиер шаҳар "Абдуқаҳҳор" жоме масжиди имом-хатиби.\n879 viewsedited 08:40\n"Ислом динида инсоннинг қадри"\nУлуғбек домла Қобилов\nСирдарё тумани "Ахмад ибн Малик" жоме масжиди имом-хатиби.\n781 views 10:10\nҲазрати Умар ибн Хаттоб разияллоҳу анҳу ўнта жаннат башорат берилган буюк саҳобаларнинг бири, Хулафои рошидинларнинг иккинчиси, Пайғамбаримиз алайҳиссаломнинг энг суюкли саҳобаларидан биридирлар. У зотнинг тўлиқ исмлари Абу Ҳафс Умар ибн Хаттоб ибн Нуфайл Ал-Адавий Ал-Қурашийдир. Расули акрам алайҳиссалом Умар ибн Хаттоб разияллоҳу анҳуни “Форуқ” – “ҳақ ила ботилни ажратувчи”, – деб айтганлар.\n941 views 10:14\n"Интернетдан тўғри фойдаланиш лозим."\nҚобилжон домла АСЛАНОВ\nБоёвут тумани "Абдухолиқ Ғиждувоний" жоме масжиди имом-хатиби.\n844 views 10:50\nБИЗ НИКОҲ ЎҚИТИШИМИЗ КЕРАКМИ?\n❓CАВОЛ: 1 йил олдин эрим билан урушиб қолдик ва у менга талоқсан кет йўқол деб айтди. Ўшанда 1 ёшли фарзандим бор эди. Кейинчалик ярашиб, никоҳ ўқитмасдан яшаб кетдик. Яқинда 2 фарзандимиз дунёга келади. Биз никоҳ ўқитишимиз керакми?\n💬 ЖАВОБ: Бисмиллаҳир Роҳманир Роҳим.\nТалоқ икки хил бўлади: ражъий ва боин.\nРажъий талоқ - очиқ-ойдин талоқ сўзини айтиш орқали тушган талоқдир. Бу талоқ тушганда идда тугамасидан аввал эр хотиннинг розилигисиз қайта никоҳ ўқитмасдан ярашиб олиши (никоҳига қайтариши) мумкин.\nБоин талоқ эса жавобингни бердим, ота-онангникига кет, яшамиман деган сўзларга ўхшаш ва бошқа талоққа очиқ-ойдин далолат қилмайдиган гаплар айтилганда тушади. Бундай талоқда янги никоҳ (гувоҳлар ва маҳр билан) ўқитилади.\nСизларники 1-туридан бўлгани учун ярашган вақтларингизда иддангиз (3 ҳайз миқдори вақти) ўтиб кетмаган бўлса, никоҳларингиз тўғри. Агар кейинроқ ярашган бўлсаларингиз, у ҳолда тезлик билан тавба қилинглар ва ўртадаги никоҳни янгиланглар. Валлоҳу аълам.\n🔗 Улашинг: @diniysavollar\n222 views 15:11


Тожикистонда президентлик сайловлари бўлиб ўтди. Кузатувчилар уни турлича баҳоламоқдалар - Фарғона.Ру ахборот агентлиги\n15:19 msk, 6 Июль 2020\nТожикистонда президентлик сайловлари бўлиб ўтди. Кузатувчилар уни турлича баҳоламоқдалар\n06.11.2006 22:54 msk\nВладимир Георгиев (муаллиф фотоси)\nСуратда: Тожикистон президенти Э. Раҳмонов овоз бермоқда. 6 ноябрь 2006 йил\n6 ноябрь куни Тожикистонда мамлакат президентлигига сайловлар бўлиб ўтди. Республика Марказий сайлов комиссияси раиси М. Бўлтуевнинг маълум қилишича, дастлабки маълумотларга кўра, сайловларда 2 миллион 875 минг киши ёки сайлов рўйхатларига киритилганларнинг 88,5 фоизи иштирок этганлар.\nАгар президентлик сайловларида овоз бериш рўйхатларига киритилган сайловчиларнинг ярмидан кўпи иштирок этса, сайловлар яроқли ҳисобланади. Сайловчилар рўйхатига ҳаммаси бўлиб Тожикистоннинг 3,4 миллион фуқароси фамилиялари киритилган бўлиб, улар 3040 та сайлов участкаларида овоз берганлар.\n“Тожикистон президенти сайлови” фотогалереясини кўринг\nСайловларда президентликка номзод бўлган беш киши иштирок этди. Улар Иқтисодий ислоҳотлар партияси лидери, Тожикистон транспорт институти ректори Олимжон Бобоев, Социалистик партия раиси Абдуҳалим Ғаффоров, Аграр партия лидери Амир Қорақулов, Халқ демократик партияси раҳбари, амалдаги президент Эмомали Раҳмонов, Компартия МК котиби, миллий парламент қуйи палатасининг депутати Исмоил Талбаковлардир.\nАмалдаги президент Эмомали Раҳмоновнинг ваколат муддати душанба куни тугаган. Даставвал Раҳмонов 1994 йилда умумхалқ сайловида беш йил муддатга президент этиб сайланганди. 1999 йил сентябрида бўлиб ўтган умумхалқ референдумида президент ваколатлари муддатини беш йилдан етти йилга узайтириш масаласи ҳал этилганди. 2003 йилнинг июнь ойида Тожикистонда яна бир умумхалқ овоз бериши ўтказилиб, унинг якунларига кўра мамлакат Конституциясининг 65-моддасига ўзгартишлар киритилганди, бу амалдаги давлат раҳбарига яна икки марта етти йилдан сайланиш имконини берарди.\nТожикистон Марказий сайлов комиссияси МДҲга аъзо саккиз давлатдан келган 231 кузатувчини рўйхатга олган.\nДушанбе шаҳридаги сайлов участкаларидан бирида овоз бериш жараёнини кузатган МДҲ ижроия қўмитаси раиси Владимир Рушайло журналистларга “Тожикистондаги сайловлардан олинган таассурот ижобий” эканини билдирган.\nБироқ Финляндия парламенти депутати ва Тожикистон президенти сайловларини кузатаётган ЕХҲТ кузатувчилари миссияси раҳбари Кимо Килжунен бундай фикрда эмас. Тожикистондаги президентлик сайлови боришини изоҳлар экан, у “гарчи бу сафарги сайловларда сиёсий партиялардан бешта номзод иштирок этаётган бўлса-да, бу сайловларни алтернатив сайловлар, деб аташ мумкин эмас”, деди.\nКилжуненнинг фикрича, Тожикистондаги сайловолди кампанияси чоғида ЕХҲТ кузатувчилари миссияси президентлик лавозими учун курашаётган номзодлар ўртасида ҳақиқий сиёсий кураш мавжудлигини кўрмаган. Шунингдек, у “Тожикистон фуқаролар урушини бошдан кечирган ва бу сайловлар ўтказиш учун мазкур мамлакатда мавжуд бўлган шароитларни юзага келтирган. Афсуски, Марказий Осиё мамлакатларидаги ҳукумат тузилмалари авторитардир ҳамда улар демократик меъёрлар ва тамойилларга мувофиқ келмайди. Айни пайтда, Тожикистондаги вазият Ўзбекистондаги ёки Туркманистондаги вазиятдан анча фарқ қилади. Лекин барибир, Тожикистон ҳали ҳам ҳақиқий альтернатив сайловлар ўтказишдан йироқ”, деб ҳисоблайди ЕХҲТ кузатувчилари миссияси раҳбари.\nБу орада, амалдаги президент ва Халқ демократик партиясидан номзод бўлмиш Эмомали Раҳмонов бугун “дунёнинг бирор-бир мамлакатида ЕХҲТ талабларига тўла жавоб бериши мумкин бўлган сайлов бўлмайди”, дея қайд этган.\nДастлабки маълумотларга кўра ва экспертларнинг фикрича, бўлиб ўтган сайловларда мамлакатнинг амалдаги президенти Эмомали Раҳмонов муқаррар ғалабага эришган.


АЛДАГАНИ ОБУНАЧИ ЯХШИ(МИ)? — Ishonch Gazetasi\nАЛДАГАНИ ОБУНАЧИ ЯХШИ(МИ)?\nБугунги кунда “Ўзбекистон почтаси”, ”Матбуот тарқатувчи” каби обуна билан шуғулланадиган ташкилотлардан ташқари обуна уюштирувчи хусусий фирмалар сони ҳам сезиларли равишда ўсган. Аммо барчасининг ҳам олиб бораётган фаолияти талаб даражасида эмас. Обуначиларга газеталарнинг аксарият сонлари умуман келмаётгани, 3, 4 сон тўпланиб бир вақтда келиши ёки умуман келмай қолиши каби жиҳатлар кўп кузатилмоқда. Журналист Бектош Исмоиловнинг мақоласида айнан шу масаладаги муаммолар ўз аксини топган.\nОБУНАЧИНИ КИМ АЛДАЯПТИ?\nТаҳририятга Тошкент вилояти Нурафшон шаҳар ҳокимлиги, шаҳар хотин-қизлар қўмитасидан ўзини мутахассис дея таништирган Ҳилола исмли аёл қўнғироқ қилиб, “Оила ва жамият” газетаси обуначиларга етиб бормаётганидан, баъзида 3-4 та сонини тўплаб олиб келишаётганидан шикоят қилди.\nШаҳар маҳалла фуқаролар йиғинларидаги мавжуд 15 нафар мутахассислар йиллик обуна бўлишига қарамай йилнинг ярми ҳам ўтмасидан газетамизнинг аксарият сонлари умуман келмаётганлиги, 3, 4 сон тўпланиб бир вақтда келиши ёки орада умуман келмай қолишини айтиб шикоят қилди.\n– Қайси ташкилотдан обуна бўлгансизлар ўзи? – Аниқлик киритиш учун сўрайман шикоятчидан.\n– “Матбуот сервис” деган ташкилотдан. Бизга газета етказиб берувчи Рауф ака деган одамга қўнғироқ қилиб тушолмаяпман. Таҳририят билан боғланиб масалага ойдинлик киритишда амалий ёрдам беришларингизни сўраймиз.\n“Матбуот сервис” МЧЖнинг Нурафшон шаҳрига етказиб берувчиси Рауф ака билан телефон орқали боғландим. Рауф ака иш ҳақини вақтида ололмаганлиги, боз устига обуначиларнинг тинимсиз эътирозлари сабаб “тинчгина” ишдан бўшаганлигини айтди. Бу чалкашликларнинг бошида турган фирма раҳбари Суҳроб деган йигитнинг телефон рақамини берди. Энди ҳаммасини аниқлайман, деб рақамга қайта-қайта қўнғироқ қилиб тушолмадим… Бирон бир чорасини топиш илинжида “Матбуот тарқатувчи”нинг Тошкент вилоят бўлимига мурожаат қилдим. Бу ташкилот мутасаддиларининг айтишича, айрим обуна билан шуғулланувчи хусусий фирмалар айнан “Матбуот тарқатувчи”нинг номини сотиб иш кўришмоқда. Натижада обуначиларнинг шикоятларига улар жавоб беришига тўғри келмоқда. Бундайларга қонуний чора кўриш пайти келганлигини, бироқ бундай ваколат “Матбуот тарқатувчи”да йўқлигини таъкидлашди.\nҚизиқ ҳолат. Йил давомида обуначиларни турли хусусий ташкилотга ишонмай, таҳририятга тўғридан-тўғри обуна бўлишга огоҳлантириб борамиз. Шунча тарғибот-ташвиқот ишларига қарамай, аксарият туман, шаҳар ҳокимлиги мутасаддилари ўзлари хоҳлаган ташкилотдан обуна бўлишади. Бугунги кунда матбуот нашрларининг номи кўплигидан обуна уюштирувчи хусусий ташкилотлар ҳам сезиларли равишда ўсган. Айни пайтда “Ўзбекистон почтаси”, ”Матбуот тарқатувчи” каби обуна билан шуғулланадиган ташкилотлардан ташқари, таҳририятларнинг ўзлари ҳам тўғридан-тўғри обуна уюштиришни йўлга қўйишди. Бу аслида ана шундай фирибгарларнинг илдизига болта уриш мақсадида жорий қилинган эди, дейилса хато бўлмайди.\nМайли, обуна мажбурий эмас, ҳар ким ихтиёрий равишда бўлаверсин, деган талаб қўйилди. Кимга қайси йўл қулай бўлса, шу томонини кўрсин, дедик. Афсуски, натижа қониқарли бўлмаяпти. Қулай фурсатни кутиб турган обуна уюштирувчи хусусий фирмалар иши битгунча амалдор “танишларини ўртага қўйиб”, иши битгандан кейин жуфтакни ростлаб қолишяпти. Оқибатда фирибгарнинг тузоғига илинган оддий обуначилар жабр кўришяпти ва маломат тошлари таҳририят шаънига ёғиляпти.\nБиргина мисол, республика бўйича маҳалла фуқаролар йиғинларида бир нафар, аҳоли сонига қараб айрим катта йиғинларда икки нафардан маҳалла мутахассислари фаолият юритаётганини ҳисобласак, айни пайтда улар сони ўн мингдан ошиб кетади. Демак, бу ўн, ўн икки минг обуначимиз бор дегани. Маҳаллаларда шунча мутахассислар бўлишига қарамай, ҳозирги кунда газетамизнинг тиражи 4572 донани ташкил қиляпти. Обуначиларимизнинг аксарияти 3 ой, 6 ой муддатга бўлишган. Мавжуд обунанинг 70 фоизи жойларда почта, матбуот тарқатувчидан уюштирилган бўлса, қолган 30 фоизи мана шундай хусусий фирмалар орқали “кимларнингдир манфаати” эвазига юзага келмоқда. Натижада маҳаллий ҳокимият мутасаддилари обуначиларни ким алдаётганини англаб етганда, ғишт қолипдан кўчиб, фирибгар ишини битириб кетган бўлиб чиқяпти.\n«Оила ва жамият» мухбири\n2019 йил 5 июнь, 22-сон\nЗАМОНАВИЙ БАНК ХИЗМАТЛАРИ МАРКАЗЛАРИ аҳолига қулайликлар яратмоқда


ҲАММАМИЗГА ЎPНАК УСТОЗ - AmuNews.uz - энг сўнгги янгиликлар\nҲАММАМИЗГА ЎPНАК УСТОЗ\nХалқимиз азал-азалдан илм, касб-ҳунар ўргатган кишиларни эъзозлаб, устоз дея эҳтиром кўрсатиб келишади. Агар устоз ёш авлод ҳақиқий фидойиси бўлса, уларнинг келажаги учун бор иқтидори ва куч-ғайратини сафарбар этса, эларо обрўси янада ортади.\nҚипчоқ овулининг Дарёбўйи маҳалласида жойлашган 65-сонли мактабда бундай муаллимлар жуда кўп.\n1990 йилда Низомий номидаги Тошкент давлат педагогика университетини математика фани ўқитувчиси ихтисослиги бўйича тугатиб келиб, мазкур мактабда ўз фаолиятини бошлаган Олимбой Оллаберганов шуларнинг бири.\nМактабда дарс берадиган синфлари ўқувчилари унинг ҳар бир сабоғини интиқиб кутишади ва пухта ўзлаштиришга интилишади. Математика фани сир-асрорларини илғор педагогик технологиялардан, инновацион усуллардан фойдаланган ҳолда қизиқарли тарзда ўтишга эришаётган устоз меҳнатлари самарасиз кетаётгани йўқ. У таълим берган ўқувчилар орасида Олимбой Оллаберганов каби ўқитувчи бўлишга аҳд қилганлар талай. Муқаддас Мадиёрова, Феруза Қаровова, Pоза Камоловалар олийгоҳларни математика ўқитувчиси ихтисослиги бўйича тугатган бўлсалар, шу соҳани эгаллаш учун олийгоҳларда таҳсил олаётганлари ҳам бор.\nОлимбой Оллаберганов қарийб ўттиз йилга яқин ўқитувчилик тажрибасига эга устоз сифатида билганларини ёш ўқитувчиларга ўргатишдан ҳам чарчамайди.\nБиз бағрикенг ва фидойи муаллим Олимбой ака Оллабергановга шарафли касбингиздан барака топинг, деб қоламиз.\nшу мактаб бошланғич синф ўқитувчиси.


ВИЛОЯТ ҲОКИМИ ТЕМИР ЙЎЛ ВА АВТОМОБИЛЬ ЙЎЛИ ЁҚАСИДАГИ ОБОДОНЛАШТИРИШ ИШЛАРИНИ ЎРГАНДИ\nВИЛОЯТ ҲОКИМИ ТЕМИР ЙЎЛ ВА АВТОМОБИЛЬ ЙЎЛИ ЁҚАСИДАГИ ОБОДОНЛ...\nҲокимлик янгиликлари / 2021-03-03\nОбодлик, озодалик бор жойда жойда қут-барака, сиҳат-саломатлик бўлади. Одамларнинг турмуш даражаси янада ошади. Шу боис ҳам ободлик, саранжом-саришталик ҳар кунлик ҳаётий эҳтиёжимизга айланмоқда.\nҲозирда Сурхондарё вилоятдаги 721 та маҳалла фуқаролар йиғинида 450 мингдан ортиқ хонадон мавжуд. Воҳада истиқомат қилаётган аҳолининг 626 минг нафари кўп қаватли, 1 миллион 666 минг нафари якка тартибдаги уйларда яшайди. Маҳаллалар ҳудудида 7 минг 363 кўча бор.\nОбодлик ва озодалик ишлари асло мавсум танламасада кейинги кунларда ҳаво ҳароратининг кун сайин илиқлашиши хонадон, кўча ва маҳаллаларимизни ободонлаштириш ва кўкаламзорлаштириш учун қулай муҳит яратмоқда.\nБугун Сурхондарё вилояти ҳокими Тўра Боболов поездда Термиздан Сариосиё станциясигача бўлган темир йўл атрофидаги, қайтишда эса автобусда Узундан Термизгача М-41 автомобиль йўли ёқасида жойлашган маҳаллалардаги аҳоли яшаш жойлари, корхоналар ва экин майдонлари ҳолати билан танишди.\nВилоят ҳокимига тегишли вилоят ҳокими ўринбосарлари, вилоят Халқ қабулхонаси мудири, туманлар ҳокимлари, секторлар ва мутасадди идоралар раҳбарлари, маҳалла фуқаролар йиғинлари раислари ҳамроҳлик қилди.\nВилоятда 94 маҳалла темир йўл йўналиши атрофида жойлашган. Уларда 21 минг 352 хонадон мавжуд. 52 та маҳалла эса М-41 автомобиль йўли ёқасида жойлашган бўлиб, уларда 25 минг 20 та хонадон бор.\nЎрганиш жараёнида Термиз шаҳри, Термиз, Жарқўрғон, Қумқўрғон, Шўрчи, Денов, Сариосиё, Узун туманлари ҳудудидан ўтувчи темир йўл ва автомобиль йўли ёқасидаги маҳаллалар қиёфасига, кўчалар, корхона ва ташкилотлар бинолари ҳолатига эътибор қаратилди.\nАйрим маҳаллалардаги аянчли манзаралар, ҳар ер, ҳар ерда тўпланиб турган чиқиндилар уюми, кўча бўйларига экилган дов-дарахтларга шакл бериш ва оқлаш ишлари бажарилмаганлиги, ариқ ва зовурларнинг тозаланмаганлиги, ёввойи ўт-ўланлар билан қопланганлиги маҳалла ва кўча ҳуснига доғ тушураётганлиги танқид қилинди.\nХудди шундай, аҳоли хонадонлари, томорқалари ҳолати ҳам вилоят ҳокими эътибориданчетда қолмади. Айрим уйларнинг том ва фасад қисмлари таъмирланмаганлиги, деворлари оқланмаганлиги, баъзи ёрдамчи бинолари бетартиб қурилганлиги, томорқасидан самарасиз фойдаланаётганлиги кўрсатилди.\nЎз уйи, юртини обод қилиб, шундан мамнун бўлиб яшаш инсон умрига маъно беради. Шу маслак ҳаётимизга ўзгача шукуҳ бахш этади. Қачонки, ҳар уй, маҳаллада яшаётган одам озодаликка ҳисса қўшса, юрту кентларимиз гўзаллашиб бораверади.\nТўра Боболов мутасаддиларга уйма-уй юриб, хонадонлар, кўчалар, маҳаллаларнинг озодалигига эришиш, одамларга уй-жойига эътиборли бўлиш, томорқасидан самарали фойдаланишни тарғиб қилиш, уларда обод ва озода гўша завқини туйиб яшаш ҳиссини янада кучайтириш, ҳар бир ташкилот ва муассасанинг ўз ҳудудини тоза сақлашда мансабдор шахсларнинг масъулиятини ошириш топшириғини берди.\nЎрганиш чоғида йўл ёқасидаги қишлоқ хўжалиги ерларидан фойдаланиш ҳолатига ҳам эътибор қаратилди. Ерлардан мақсадли ва самарали фойдаланиш, унинг экологик ҳолатини яхшилаш, экинларни жойлаштиришдаги мавжуд муаммолар йўл-йўлакай кўрсатиб ўтилиб, уларни бартараф этиш юзасидан тегишли кўрсатмалар берилди.\n– Бир ҳафтадан сўнг яна ушбу йўналишлар бўйича юриб, бугун кўрсатилган камчиликларнинг қай даражада бартараф этилганлигини ўрганамиз, – деди Тўра Боболов мутасаддиларга. – Бугунги ҳаёт, бугунги давр олдимизга қўяётган вазифаларни ҳар биримиз чуқур англаб, унга виждонан ёндашсак, ишимизда ривож ва барака бўлади, одамларимизнинг турмуш шароити яхшиланади. Шу сабабли зиммамиздаги масъулиятни бир зум ҳам унутишга, вазифалар ижросида сусткашликка йўл қўйишга ҳаққимиз йўқ.\n© Қумқўрғон тумани ҳокимлиги веб-сайтлари 2021


Путин Сталиннинг қарорини тикламоқчи | Qalampir.uz\nПутин Сталиннинг қарорини тикламоқчи\nОлам\t01 Июнь 18:55 36888\nРоссия ҳукумати совет даврида мавжуд бўлган “Қаҳрамон она” фахрий унвонини қайта тиклаш, шунингдек, бу мукофотни қўлга киритган аёллар учун 1 миллион рубль миқдорида бир марталик тўловни белгилаш ниятида. Бу ҳақда Россия Президенти Владимир Путин “Ота-она фахри” ордени билан тақдирланган кўп болали оилалар билан учрашувда айтиб ўтди.\nДавлат раҳбари май ойи охирида бўлиб ўтган Давлат кенгаши Президиуми йиғилиши якунлари ҳақида гапирар экан, Россия ҳукумати “Кўп болали оилаларни ижтимоий қўллаб-қувватлаш чора-тадбирлари тўғрисида”ги фармон қоидаларини жиддий янгилаш ва кенгайтиришга келишиб олганини таъкидлади.\n“Жумладан, мен буни алоҳида таъкидламоқчиман – Совет давридагидек, “Қаҳрамон она” фахрий унвонини қайтаришни хоҳлайман”, деди Путин.\nУнинг қайд этишича, "Қаҳрамон она" фахрий унвони билан тақдирланадиган оналарга бир миллион рубль миқдорида бир марталик нафақа тўланади.\nДавлат кенгаши Президиумининг сўнгги йиғилишида Москвадаги кўп болали оилалар ҳудудий жамоат ташкилоти раиси Наталяь Карпович Россияда “Қаҳрамон она” унвонини қайта тиклашни таклиф қилганди. Кейинчалик, худди шу фикрни Бош вазир ўринбосари Татьяна Голикова қўллаб-қувватлади. У кўплаб совет оилаларида бундай медал борлигини айтди. Хусусан, Голикованинг қўшимча қилишича, унинг иккала бувиси ҳам шундай мукофотга сазовор бўлган ва у билан доимо фахрланишган.\n“Қаҳрамон она” медали Иосиф Сталин даврида СССР Олий Кенгаши Президиумининг 1944 йил 8 июлдаги қарори билан таъсис этилган. “Қаҳрамон она” унвони тўғрисидаги низомга кўра, орден 10 ва ундан ортиқ бола туғган ва тарбиялаган оналарга берилган.\n"Қаҳрамон она" унвони Совет Иттифоқининг энг юқори даражаси бўлиб, болалар туғилиши ва тарбиясидаги хизматлари учун аёлларга берилар эди. Эътиборлиси, бу унвон миллионлаб инсонларнинг ҳаётига зомин бўлган Иккинчи жаҳон уруши йилларида таъсис этилган. Фронтларда ҳалок бўлган эркакларнинг аксарияти ёшлар ва ўрта ёшлилар эди. Мамлакат аҳолиси сезиларли даражада камайди. “Қаҳрамон она” унвони ва шу номдаги орденнинг киритилиши мамлакатга ўша даврда ёшлар, коммунизм қурувчиларининг янги авлоди нақадар зарур эканлигини кўрсатди.\n"Қаҳрамон она" фахрий унвони биринчи марта СССР Олий Кенгаши Президиумининг 1944 йил 27 октябрдаги Фармони билан берилган. Мазкур Фармон билан “Қаҳрамон она” унвони билан тақдирланган ўн тўрт нафар аёл орасида 1-сонли “Қаҳрамон она” ордени ва СССР Олий Кенгаши Президиумининг 1-сонли дипломи 12 болани тарбиялаган Москва вилояти, Мамонтовка қишлоғидан резидент Алексахина Анна Савельевна тақдирланди. Мукофот унга 1944 йил 1 ноябрда Кремлда топширилган.\nСССР тарихида охирги марта "Қаҳрамон она" унвонини бериш СССР Президентининг 1991 йил 14 ноябрдаги фармонига мувофиқ амалга оширилди.\n1995 йил 1 январь ҳолатига кўра, 431 мингга яқин аёл “Қаҳрамон она” ордени билан тақдирланган.\nВладимир Путин Қаҳрамон она\n04 Июль 13:26 82028\n04 Июль 16:52 55686\n05 Июль 18:02 53442\n05 Июль 20:00 50495\n04 Июль 22:12 47015